У ўз ўрнида. Нега Гризманнинг нархи 40 млнга арзонлашди? (Barcafans.asia блоги)\nБир йил олдин “Барселона” “Атлетико”дан 120 млн еврога Антуан Гризманни сотиб олганди. Каталонияликлар футболчи бу пулни оқлайди деб ўйлашганди. Афсуски, ундан бўлмайди: Антуан Лео Мессининг соясида қолиб кетди. На Эрнесто Вальверде, на Кике Сетьен унга майдондан жой топиб бера олишди. Мажбуран чап қанотда ўйнатишди. Аммо бу Гризманни қониқтирмади, у ҳеч қачон қанот ҳужумчиси вазифасида ўйнамаганди. Унда тезлик ҳам, дриблинг ҳам йўқ, у шунчаки тўпни олиб дарвоза томон югуриши мумкин. Ўтган мавсумда Антуан 48 ўйинда 15 та гол урди. “Атлетико”да ҳар мавсумда 20 дан ортиқ гол урган футболчи учун бу жуда кам натижа. Куман келиши билан Гризманн яхши ўйин кўрсатади деб умид қилишган эди, аммо ундай бўлмади.\nКуман постга келиши билан ўзидан олдин ишлаётган мутахассисларга Гризманни нотўғри позитсияда ўйнатганлигини айтади:\n– Гризманн вингер эмас. У доимо ўзи ўйнаган позициясида ўйнаши керак. Фақатгина ўша ерда у ўзини кўрсата олиши мумкин.\nУ ҳужумчи ортидаги позицияда ўзини яхши ҳис қилади. “Атлетико”да Диего Коста, Фернандо Торрес ва Марио Манжукич билан бирга, Францияда эса Оливье Жиру билан бирга тўп сурган. Ушбу ёзда Суарес ва Месси жамоани тарк этиши ҳақидаги хабарлар тарқалди, шунда аргентиналикни ўрнини Филиппе Коутиньо, уругвайлик футболчининг жойида бирорта янги футболчи майдонга тушса, Гризманн “ўнлик” позицияни эгаллаши кутилган эди.\nАммо вазият ундай кечмади. Суарес кетди, Месси эса жамоада қолди. “Барса” янги мавсумни умуман бошқача бошлади, Месси ёлғончи “ўнлик” позитсиясида ўйнай бошлади (охирги марта уни Диего Марадона Аргентина терма жамоасида синаб кўрган эди), Коутиньо – “ўнлик”да, Гризманн эса чап қанотдан ўнг қанотга кўчди. Вальверде ва Сетьеннинг хато қилганини айтган Куманнинг ўзи ҳам хатога йўл қўймоқда. Франция терма жамоаси мураббийи Дидье Дешам Куманнинг хатосига ишора қилиб:\n“Гризман ўзининг ҳолатидан норози. Агарда у норозилигини изҳор қилса, Куманга бу ёқмаслиги тайин. Албатта, Кумангача ҳам Антуанни вингер сифатида қўллаб кўрганлар бўлди, Рональдни ўзи ҳам бунинг хато эканлигини айтган эди. Менимча, Антуан марказда тўп суриши учун ҳозир ҳамма нарса етарли.”\nАнтуан Гризманн Блоглар


Ўзбекистонда турмуш кечиришнинг энг паст қиймати ҳисоблаб чиқилади\n2017 йил охиригача Ўзбекистонда «Давлат минимал ижтимоий стандартлари тўғрисида»ги қонун лойиҳаси ишлаб чиқилади, деб хабар қилади Uzbekistan Today нашри.\nҚайд этилишича, ушбу қонун қабул қилиниши билан аҳоли эҳтиёжи ва барча ижтимоий тўловлар ҳажмини қайта ҳисоблаб чиқиш имкони пайдо бўлади. Қонунда асосий эътибор инсоннинг таълим, тиббий ва тураржой учун сарф-харажатларига қаратилади.\nУшбу норматив ҳужжат Ўзбекистонда илк маротаба қабул қилинади. Қонун лойиҳасини ишлаб чиқарувчилар гуруҳига молия, иқтисодиёт, меҳнат, олий ва ўрта махсус таълим ва соғлиқни сақлаш вазирликлари мутахассислари киради.\nЎзбекистон қонун лойиҳаси


Тошкентда Мatiz ҳайдовчиси инспекторнинг тўхташ ишорасига бўйсунмай қочиб кетишга уринди\nТошкент шаҳрида ўтказилган тунги рейд тадбири давомида Мatiz русумидаги автомобил ҳайдовчиси инспекторнинг ишорасига бўйсунмасдан қочиб кетишга уринган. Натижада машина мажбурий тартибда тўхтатилган.\nТошкент шаҳар ИИББ ЙҲҲБнинг маълум қилишича, Учтепа туманининг Лутфий – Ширин кўчалари кесишган чорраҳада Маtiz русумидаги автомобил ҳайдовчиси йўл ҳаракати хизмати инспекторининг жизель орқали тўхташ ҳақидаги ишорасига бўйсунмай, қочиб кетишга уринган. Ушбу автомобил кейинги чорраҳада Тошкент шаҳар ИИББ махсус хизмати ходимлари томонидан мажбуран тўхтатилганда ҳайдовчи транспорт воситасини бошқариш ҳуқуқини берувчи ҳеч қандай ҳужжатни тақдим эта олмайди.\nUzReport телеканалининг “No Comment” дастури орқали эфирга узатилган тасвирларда ҳайдовчи мажбуран тўхтатилганидан кейин ҳам инспекторнинг қонуний талабларига бўйсунмагани, кимларгадир қўнғироқ қилиб вазиятдан чиқиб кетмоқчи бўлганини кўриш мумкин.\n“Ҳужжатларим ёнимда йўқ. [Аёлимнинг] мазаси бўлмаётгани учун шошилиб кетаётгандим. [Инспектор] мени тўхтатганларини кўрганим йўқ”, дейди ўзини Иззат дея таништирган ҳайдовчи.\n“Агар ҳайдовчи тўхташ ҳақидаги ишорамизга бўйсуниб тўхтаганида ва вазиятни тушунтирганида, яъни аёли тиббий ёрдамга муҳтож эканини айтганида, йўл патрул хизмати машинасида ушбу машина энг яқин масофадаги шифохонагача кузатиб бориларди. Ҳозирги вазиятда транспорт воситасини бошқариш ҳуқуқини берувчи ҳужжатлари йўқлиги ва қонуний талабимизга бўйсунмагани учун маъмурий баённома расмийлаштирилади ва автомобил жарима майдонига жойлаштирилади”, дея тушунтириш берди йўл ҳаракати хизмати инспектори.\nАввал ҳам Тошкент шаҳрида “Хавфсиз пойтахт” концепцияси асосида ўтказилган тунги рейд тадбирлари давомида инспекторнинг тўхташ ишорасига бўйсунмай, қочиб кетишга уринган Gentra, Malibu ва Mercedes ҳайдовчиларига нисбатан қонуний чора кўрилган эди.\nХизмат машиналаридаги регистратор орқали қайд этилган қоидабузарликлар марказлаштирилган тизимга жойлаштирилади\nҚашқадарёда йўл ҳаракати қоидаларини қўпол тарзда бузиб ҳаракатланган вилоят ҳокимлиги машинаси жарима майдончасига жойлаштирилди\n«Шу кунгача ходимларимиз томонидан қидирувдаги 271 нафар шахс ушланди» – ИИВ ЙҲХБ


Билмаган нарсангга эргашма\n27946 Ўқиш режими + -\nБарчага аёнки, ҳозирда ҳамма соҳалар шиддат билан ривожланиб бормоқда. Янги-янги кашфиётлар қилинмоқда, инсоният учун мисли кўрилмаган имкониятлар яратилмоқда. Албатта, энг ривожланиб бораётган соҳа – бу техникадир. Унинг ёрдамида биз муаммоларимизга осон ечим топиб келмоқдамиз. Булар жуда катта ютуқлардир. Лекин ҳар бир нарсадан турли мақсадда фойдаланиш мумкин. Баъзи инсонлар айнан шу имкониятлардан ўзларининг ғаразли мақсадлари йўлида фойдаланмоқдалар. Масалан интернет тармоқларини олайлик. Унда истаган маълумотни топишимиз, ўқишимиз ва ўзимизда сақлаб, ҳатто дўстларимизга юбориб, мулоқот қилишимиз мумкин. Лекин интернет орқали қанчадан-қанча инсонларни онггини заҳарлаб, ўз мақсадларига эришиб келаётган қўштирноқ ичидаги кимсалар кам емас. Афсуски, мана шундай ахборот уруши даврида кўплаб ёшлар Ислом ниқоби остида олиб борилаётган бузғунчи ҳаракатларнинг қурбони бўлиб, дин душманлари қуролига айланиб қолмоқдалар. Охир-оқибатда эса шундай тарғиботларга учиб ўз дини, диндошлари, халқи ва ўзи туғилиб ўсган Ватанига қарши исён қилишгача бориб етмоқдалар.\nИнсон қаердан, қандай маълумотларни олишидан қатъий назар уларни текшириб кўриши, асл моҳиятини тушунишга ҳаракат илиши лозим. Аллоҳ таолонинг: “( Эй инсон!) Ўзинг (аниқ) билмаган нарсага эргашма! Чунки қулоқ, кўз, дилнинг ҳар бири тўғрисида (ҳар бир инсон) масъул бўлур (жавоб берур)” (Исро сураси, 3-оят) деган хитобига қатъий амал қилиш лозим. Шу ўринда Хожа Самандар Термизийнинг қуйидаги гаплари ҳам ўринлидир:\nДушман сўзларига ишонган киши,\nПушаймон тортишдир оқибат иши!\nВа яна Абдуллоҳ ибн Муборак (роҳимауллоҳ): “Дин – бу илмдир, уни кимдан олаётганингизга қаранг”, деганлар.\nИнсон агарда дин илмини ўзлаштирмоқчи бўлса, уни қандайдир ишончсиз шахслар ёхуд номаълум ижтимоий тармоқлардан эмас, балки ишончли манбалардан олиши зарур. Соғлом эътиқод нафақат шахснинг баркамоллиги, балки жамиятнинг барқарор бўлиши учун ҳам жуда муҳимдир. Қайси жамиятда кишилар эътиқоди соф бўлса, ўша жойда тинчлик мустаҳкам бўлади.\nЮқорида айтиб ўтган динни ниқоб қилиб олган шахслар эса, фақатгина ўз мақсадларига етиш ниятида қанчадан-қанча инсонларни ҳалок қилмоқдалар, бузғунчиликлар қилмоқдалар. Аллоҳ таоло эса Ўз китобида бузғунчиларни суймаслигини, Ислом дини тинчлик дини эканини айтган.\nЎзларини Ислом дини тарафдорлари деб атаётган шахслар аслида нима қилмоқдалар?! Қилаётган мудҳиш ишлари Исом динига зид эканини билмайдиларми? Улар ўзлари қилган қўпорувчилик, қотилликлар акс этган видео лавҳаларни интернетга жойлаштириб бутун дунёга кўз-кўз қилмоқдалар. Улар Қуръони Карим оятлари ҳамда ҳадиси шарифларни ўз мақсадларига мослаб далил қилиб кўрсатмоқдалар. Аслида у оятлар ва ҳадиси шарифларнинг мазмун-моҳияти, нозил бўлиш сабаблари, ундан тушуниладиган маъно умуман бошқача. Улар бирор оятни ўқиб олиб, мазмунини тушунмай кўр-кўрона адашиб кетмоқдалар. Афсуски, бу жуда ачинарли ҳол.\nБиз ёшлар – Ўзбекистон фарзандлари мана шундай шахсларнинг алдовлари домига тушиб қолмаслигимиз лозим. Бунинг учун эса албатта, оқ-қорани, яхши-ёмонни ажрата билишимиз зарур.\nВатан келажаги бизмиз! Уни асраб-авайлаш, янада тараққий эттириш бизнинг вазифамиздир. Шундай экан, она-Ватанимизни кўз қорачиғимиздек асрайлик!!!\nXXVII Қорилар мусобақасига тайёргарлик олдидан фоторепортаж\nБисмиллаҳир Роҳманир Роҳим Бугун Ислом олами ўз осмонидаги бир ёрқин юлдузини йўқотди. Анбиёларнинг меросидан улкан насибага эга бўлган, дин устунларидан давоми...\n04:56 / 13.12.2016 2053\n'Bolajon' телеканали ва 'Muslimaat.uz' сайти қўшма лойиҳага қўл урди.\nBolajon телеканали ва Muslimaat.uz сайти қўшма лойиҳага қўл урди. Эндиликда телеканал орқали эфирга узатиладиган Болажонга мактуб ва Ақлли планшет дастурлари матни давоми...\n09:00 / 04.07.2019 2344\n04:59 / 17.12.2017 3335\nВожиб. Шариат жазм ила, аммо қатъий бўлмаган далил билан талаб қилган амал вожибдир. Фитр садақаси, витр намози ва икки ийд намозлари каби амаллар вожиб давоми...\n02:29 / 21.04.2017 2357\n11:36 / 18 май 4415\n18:02 / 07 май 1459


Centerra Бўлтурукнинг «Қумтўр» ҳисобида 1,7 млрд $ бўлган деган сўзини инкор қилди | ҚИРҒИЗИСТОН ЯНГИЛИКЛАРИ\nCenterra Бўлтурукнинг «Қумтўр» ҳисобида 1,7 млрд $ бўлган деган сўзини инкор қилди\nCenterra Gold Incнинг матбуот хизматининг ҳамкорлари «Клооп»нинг журналистларига канадалик компания «Қумтўр»нинг сиртдан бошқарувчиси Тенгиз Бўлтурукнинг музлатилган 1,7 млрд доллари ҳақидаги сўзларини инкор қилганини билдирди.\nБунгача Бўлтурук «Биринчи Радио»га берган интервьюсида «Қумтўр» ўзининг $1,7 млрд маблағига эгаликни йўқотганини билдирган. Унинг айтишича, Centerra компаниянинг ҳисобларини тўлиғи билан назорат қилади ва уларга эгалик қилишни тўхтатган.\n“«Қумтўр голд компани»нинг ҳисобида етарли маблағи бор. Жорий йилнинг март ойида директорлар кенгашининг охирги йиғини ўтган, протоколга кўра банк ҳисобида 1,3 млрд доллар пул бор эди. Бу йил 2020 йилнинг тоза даромади қатори қўшимча 400 млн доллар ўтказилган. Шунда ҳаммаси бўлиб 1,7 млрд доллар пулимиз бор, бироқ бу пул бизга имконсиз бўлиб қолди», — деган Бўлтурук.\nCenterra Gold Inc. Айтилган $1,7 млрд маблағ аниқ эмас деб билдирди.\n«2021 йилнинг 30 апрелига кўра «ҚумтўрГолд Компани»нинг банк ҳисобларида 17,1 млн доллар ва шунга тенг маблағ тўпланган. Улар конни ишлаб чиқаришда шошилинч эҳтиёжларини қаноатлантиришга йўналтирилиб, сумманинг умумий ҳисоби бир ҳафтада 16,2 млн долларга тенг бўлган маблағ эди», — дейишди канадалик компаниядан.\nCenterra Gold Incдан қўшимча қилишларича, 2020 йили конга кетган операциявий ва капитал харажатлари 844 млн долларни ташкил қилган. Бу суммага тўрт мингдан ортиқ штат ва шартнома асосида ишлаган ходимларнинг маоши ва маҳаллий ишхоналардан сотиб олинган материалларнинг харажати кирган.\nҚумтўр атрофида нима бўлмоқда?\nҚумтўр кони июнь ойининг бошидан бошлаб жамоатчилик билан Жогорку Кенеш депутатларининг эътиборида бўлмоқда. Кон ишлатиш бўйича шартномаларга боғлиқ жиноий иш қўзғалиб, шу асосида бир қанча сиёсатчилар, унинг орасида собиқ премьер министр Ўмурбек Бабанов қамоққа олинган.\nОктябрь туман суди 7 майда «Қумтўр Голд Компани» ишхонасидан давлат фойдасига 261,7 млрд сом ёки 3 млрд доллар ундириб олишга қарор қилган. Бундан бир кун олдин 6 майда парламент депутатлари истаган компанияга сиртдан бошқарувчи киритишга йўл берган қонун лойиҳасини уч ўқишда қабул қилишган эди.\n12 майда Қумтўрнинг фаолиятини текширган давлат комиссияси ишининг дастлабки натижасини чиқариб, олтин қазувчи компаниядан, бунгача суд талаб қилган маблағларни ҳисобга олиш билан 459 млрд сом (4 млрд 252 млн доллар) ундириб олишни таклиф қилган.\n14 майда сиртдан бошқарув киритиш ҳақидаги қонунга президент Садир Жапаров қўл қўйган. «Қумтўр»даги сиртдан бошқарувчилик хизматига президент Жапаровнинг маслаҳатчиси ва Центерра Голднинг директорлар кенгашининг собиқ аъзоси Тенгиз Бўлтурук тайинланган.\nАввалги мақолаДепутат Атазов йиғин вақтида депутат Айсулуу Мамашовага қараб отилди\nНавбатдаги мақолаОлий суд ноқонуний бойишда гумонланган Дуйшонбек Злалиевни оқлади\nАлмасбек Абитов президент ва минкабнинг вакили бўлди


НЕГА КАСБИЙ МУСИҚАМИЗ ЖАҲОНИЙ ЭМАС? - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 14 Май 2015\tКӯришлар: 1254\nБугунги кундаги дунёнинг тараққий этган давлатларининг ўй-хаёл ва қўрқуви глобаллашувдан бўлса, бизнинг муаммомиз глобаллаша олмаганлигимиздан, яъни касбий мусиқамизнинг оламшумул бўлмаганидандир. Биринчидан, ўз ечимини истаётган бу масаланинг ўртага ташланган саволи бу – биз жаҳон касбий мусиқаси билан қандай ҳамкорлигимиз бор ва у бизга қай даражада таъсир ўтказмоқда? Жавобларимиз ижобий бўлмаган ва бўлмаслигини биламиз, лекин, агар унга қўшимча қилиб, «бўлмайди», десак бу кечирилмасдир.\nАйни пайтдаги миллий мусиқамизнинг вазиятига қараб кейинги жавобни ҳам кутиш мумкин. Энди илгарилари бўлгани каби айбни давлат ва мамлакат Ҳукуматидан қидирмаслик керак. Айбни ўзимиздан, соҳа мутасаддилари ва тегишли идоралардан излайлик. Яхши таклиф ва ташаббуслар ҳақида бош қотирайлик. Бироқ, биз миллий касбий мусиқамизнинг жаҳоний бўлиши устида бош қотирмаймиз ва керакли чора-тадбирларни изламаймиз. Бундай совуқ муносабат биз миллатга, соҳага жонкуяр эмаслигимиз ва унинг тараққиёти учун ҳиммат камарини боғламаганлигимиздан келиб чиқади. Шунингдек, соҳанинг дунёдаги вазиятидан, тараққиётидан тўлиқ огоҳ эмасмиз. Табиийки, дунёқарашимизни ўстириш, маҳоратимизни сайқал топтириш, олдинда турган проблемани ҳал этишга жиддий эътибор бермаймиз. Билмасдан, кўр-кўроналик билан керакли вақтда таваккал қиламиз ва ўйлаймизки, масала ўз-ўзидан ҳал этилади ва ёки поғонама-поғона, секин-асталик билан, кундан-кунга юқорилаб борамиз. Бундай пайтда қандай қилиб миллий касбий мусиқа соҳасида юксаламиз. Бундан-да ёмони мамлакатдаги мусиқа муҳитидаги бўшлиқни касбга бегона, ҳаваскор кишилар тўлдириб, жамиятни ўзларининг нотўғри тушунчасида тарбиялаётганларидадир.\nБугун миллий ифтихор тўғрисида кўп гапирамиз, лекин унинг тўлиқ моҳиятини ҳалигача англай олганимиз йўқ. Нима билан фахрланамиз, кимнинг олдида ва қачонгача, деган саволни ўзимизга беришимиз керак. Ҳақиқатдан ҳам, биз дунёда миллий касбий мусиқамизнинг тараққиёти билан фахрлана оламизми? Афсуски, фахрлана олмаймиз. Бу, албатта, ўзимизни алдаш эмас, балки мақсадимизни баён этишдаги ҳақиқатдир. Юксак маданиятли ва дунё фахрига айланган миллат учун миллий мусиқанинг тараққий этмагани, албатта, айбдир. Бундан ташқари, мусиқанинг оламшумул бўлиши учун керакли чора-тадбирлар ишлаб чиқилмаяпти, ҳатто, бу тўғрида ўйланмаяпти ҳам.\nДавлат бошлиғи, муҳтарам Эмомали Раҳмон: «Тараққиёт учун ўзимиз бирор иш қилайлик, ташаббус кўрсатайлик, бошқаларнинг умидида бўлмайлик. Юртимизнинг маданият соҳасида олиб бораётган сиёсати тўғри ва узоқни кўзлаган сиёсатдир»,- дея қайта-қайта таъкидлайди. Мамлакат Президенти аввалдан миллий мусиқа тараққиёти учун алоҳида эътибор ва ғамхўрлик кўрсатиб, бу борада ажойиб тавсиялару фойдали маслаҳатларини бериб келади.\nХўш, нимани кутишимиз керак? Нима учун масъулият юкини елкамизга олишни истамаймиз? Бу ҳолатда ютуқлару тараққиётга эриша олмаймиз! Бу – ўзлигини англамаганлар, масъулиятсизлар, бехабарлар ва ҳунарсизлар учун биз келажак насллар, тарих олдида жавоб бермаймиз, деб ўйламанг. Куни келиб, албатта, муҳокама қилишади, баҳолашади ва бизларга баҳо бераётиб, ўз миссияларини билишмади, ижро этишмади, дейишади. Бугун буюк мақсадлар ижроси йўлида фикр этайлигу бор куч-ғайратимизни ишга солиб, олға ҳаракат этаверайлик. Мамлакатимиз ва миллатимиз кундан-кунга дунё миқёсида ўз мавқеини эгаллаб, юксаклик сари интилиб, танилиб бормоқда. Бизнинг миллий касбий мусиқамиз ҳам жаҳон миқёсида тан олинмоғи керак.\nМусиқамизнинг оламшумул бўлишида қандай тўсиқлар мавжуд ва уларни қандай бартараф этмоғимиз керак? Бунинг учун биринчи галда миллий мусиқамизнинг давлат миқёсида ўсиши ва ривожланишида керакли чора-тадбирлар ишлаб чиқилиб, кенг имконият яратиб берилиши лозим.\nСўнгра мусиқий саводсизликка барҳам бериш зарур. Бу масалага юртимизда жиддий эътибор қаратилмайди. Бу соҳа мактабларда бошқа муҳим фанлар қаторида ўқитилмайди. Мусиқий саводсизлик сабабли биз на жаҳон касбий мусиқасини таний оламизу на уларни қабул қиламиз ва на мусиқамизни оламшумул эта оламиз. Бу борадаги тарбия, уйдан, болалар боғчасидан бошланмоғи керак, аксинча, кеч бўлади.\nКомпозиторлар сон ва сифат жиҳатидан кўп бўлмоғи лозим. Мавжуд композиторларимизнинг бари қарийбки, оҳанг яратишади. Албатта, бундан Шарофиддин Сайфуллоев ва Жўрабой Охуновлар мустасно. Уларнинг ёшлари ҳам бир жойга бориб қолган. Толиб Шаҳидий эса хорижда ижод қилади ва унинг ижоди кўпроқ ғарбона хусусиятга эга. Бугун биз мусиқа, жаҳон миқёсида тан олинадиган куйлар яратишга эҳтиёжимиз бор. Афсуслар бўлсинки, бу эҳтиёжларимиз деярли қондирилмайди. Сабабини айтиб ўтдим. Агар жаҳон касбий мусиқаси архивидан жой олмоқни истасак, жаҳон миқёсида танилган асл композиторларга эга бўлмоғимиз лозим. Икки-уч нафар композитор билан бу масала ўз ечимини топмайди. Асл композитор дунёдаги барча халқлар учун оддий бир қўшиқдан бошлаб, операгача бўлган турли жанрлардаги мусиқани ярата олади. Ачинарли жойи шундаки, бу масалага жиддий эътибор бермаймиз ва мутахассисларнинг кам бўлишига қарамай, уларни тарбиялаб вояга етказмаяпмиз.\nШўролар даврида мамлакатимиздан камида 3-4 нафар композитор дунёнинг тан олинган консерваторияларида таҳсил олишарди. Уларнинг сони 40-50 нафарга етганди. Ҳозир эса, Тожикистон композиторлар уюшмаси аъзолари юз нафарга етар-етмас. Бироқ, уларнинг барчасини ҳам асл композитор, дея олмаймиз. Шу боисдан, касбий мусиқанинг ривожи учун махсус дастур қабул қилиб, асосий диққатни асл композиторлар тарбиясига қаратмоғимиз керак. Бу мутахассислар, авваламбор, миллий ва жаҳон мусиқаси билан чуқур таниш бўлмоғи, яратаётган ўлмас асарларида бизнинг миллий мусиқа ва руҳиятимиз акс этиб турмоғи зарур.\nБугун эстрада санъатимиз ҳам жуда паст савиядадир. Ва эстрада гуруҳи учун асл мусиқа яратишга ҳожат қолмаган. Нима учун? Чунки соҳанинг барча хонандаларию мутахассислари электрон асбоб – «синтезатор»га юз буришган. Эркин тарзда фаол куй басталовчилар касбий соҳадан узоқ бўлишларига қарамасдан, компютерда мавжуд бўлган асбоблар ёрдамида овоз ва асар ижод қилиб, тарқатишмоқда. Бундай мусиқа ва қўшиқлар фақат бизнинг юртимизда тингланади, холос. Дунёда бундай амаллар устидан кулишади ва орқада қолганлик нишонаси сифатида билишади. Бундай аянчли ҳолатда миллий касбий мусиқамизни оламга танита оламизми? Йўқ, албатта! Шундай қилиб, электрон асбоблар ва созлар ёрдамида яратилган мусиқани дунё аҳли ҳеч қачон тан олмайди.\nБундан ташқари, бизнинг бадиий гуруҳларимизда яхши созандалар етишмайди. Тараққий этган мамлакатлар вакиллари учун тайёрлайдиган концерт дастурларимизнинг аксариятида рубобчидан ташқари, талаб катта бўлган созандаларни тополмаймиз. Мамлакатда дунё миқёсидаги созанданинг бўлиши нима учун зарур? У миллатнинг истеъдодли эканлиги нишонаси. Шунингдек, унинг дунё буюк асарларидан олий даражадаги ижросидан, жаҳон мусиқаси бизнинг юртимизга ҳам кириб келган ва уни эътироф этамиз дегани имкон топилади. Бошқа мамлакатлар, ҳатто қўшни мамлакатларда ҳам 50-100 нафардан яхши скрипка, фортепиано, нафас созларини жаҳон миқёсида ижро эта оладиган созандалар бор. Виолончел жаҳон симфоник оркестрининг нодир ва мураккаб созларидан ҳисобланиб, шу мамлакатлар концерт гуруҳларида ўз мавқеига эга. Шу боис, 15-20 нафарга яқин виолончел чала оладиган созандаларга эга. Бундан ташқари, виолончелчилар гуруҳини ҳам ташкил этишган.\nЯъни, улар миллий касбий мусиқасини дунёга тарғиб этишади ва шу билан бир қаторда, ўз халқини ҳам жаҳон мусиқа асарларидан баҳраманд қиладилар. Бундай ҳолатда истасак-истамасак, соҳанинг асл санъаткори масъулият ҳис этади ва шу билан бирга жаҳон миқёсидаги санъаткор бўлишга ҳаракат қилади. Ва юқорида айтиб ўтганимиздек, мамлакат ва миллат асл истеъдодлари туфайли жаҳон миқёсида эътироф этилади ва танилади.\nБиз мамлакат бўйича ва С.Айний номли давлат академик опера ва балет театридаги симфоник оркестр таркибида виолончел чала оладиган биргина созандага эгамиз, холос. У ҳам бўлса жаҳон миқёсида танилмаган ва ёши ҳам бир жойга бориб қолган.\nБунга ўхшаш бошқа созларни чала оладиган созандаларга ҳам эга эмасмиз. Чангчи, найчи, транбочи, скрипкачи ва умуман, барча мусиқий созларни чалувчи созандага эга бўлмоғимиз шарт. Интернет тармоғида ҳам бирор киши бизнинг миллатимиз ва юртимизни шу созандалар даражасида танита олмайди.\nБу масаланинг аччиқ ҳақиқатини англаган ҳолда, истеъдодли мутахассисларни тарбияламоғимиз лозим. Тарбия уйдан, болалар боғчасидан бошланмоғи зарур. Агар чинданам миллатнинг кўпроқ танилиши, соҳа тараққиёти ва уни жаҳон миқёсига кўтаришни истасак, масъулият, миллий ва жаҳон касбий мусиқасига жонкуярлик ва ғамхўрлик билан эътибор беришимиз зарур.\nБизда касбий мусиқанинг кўпроқ ёйилиши ва тарғиботи яхши йўлга қўйилмаган. Шунингдек, бошқа паст савияли мусиқаларнинг нотўғри тарғибига диққат қаратмоқдамиз. Албатта, бундай ҳолатда бизнинг мусиқани тушунишимиз ва англаш савиямиз тобора пасайиб боради. Бундай савияси паст ва енгил мусиқалар мутахассислар, артистлар ва асл мусиқа шайдолари орасида обрў топмайди, аксинча, уларнинг иззат-нафсига тегади.\nКасбий мусиқамизнинг бундай ачинарли ҳолатида Миллий консерватория ҳам асл ва етук мутахассислар тайёрлай олмайди. Чунки маданий таълим муассасаларига абитуриентларни қабул қилиш жаҳон стандартлари асосида олиб борилмайди. Абитуриент ўқишнинг пастки зиналарида пухта таълим-тарбия олиб, олий ўқув юртларига келгунча тайёр бўлмоғи лозим. Бизда афсуски, бундай эмас. Бундан ташқари, мусиқа созлари ва жаҳон мусиқа ихтисослари консерваториямизда мавжуд эмас. Бу ерда қандай композиторлар дарс беришади? Юқорида номлари зикр этилган икки композиторнинг ёшлари бир жойга бориб қолган ва улар дарс бериш имконига эга эмаслар. Асл композитор опера ярата олиши, жанрларни яхши билиши, таҳлил қила билиш имкониятига эга бўлмоғи керак. Шунда у яхши шогирд тайёрлай олади. Шунинг учун, жиддий диққат ва қўллаб-қувватлаш билан бу соҳадаги мутахассислар - композиторлар ва созандаларни жаҳоннинг нуфузли таълим муассасаларида ўқитмоғимиз керак.\nАйнан шунга ўхшаш проблема қўшиқчилик соҳасида ҳам мавжуд. Мамлакат опера ва балет театри, Акашариф Жўраев номли давлат филармонияси жаҳон миқёсидаги қўшиқчига эга эмас. Чет элда фаолият юритаётган бир-икки киши билан фахрланамиз, лекин улар ҳам жаҳон миқёсида эмас.\nДунёнинг машҳур театрлаштирилган дастурларини кўрган ҳар бир киши ҳайратда қолади ва беихтиёр, улар бу даражага қандай қилиб етишгани ва талай шогирдлар тайёрлашганига ҳайрон қолади. Албатта, улар ўрганишади-ю ўргатишади, ижод қилишади ва ижод қилишга чорлайди, мақсадларининг улкан чўққисига етишиш йўлида ҳеч нарсани аямайдилар.\nЮртимиздан ҳам истеъдодлилардан бирини Италияга ўқиш учун юборишди, лекин унга керакли миқдорда моддий ва иқтисодий ёрдам кўрсатилмади. Бу ҳолатда истасак-истамасак, истеъдод эгаси ўсмайди. Натижада, рағбатлантирилмаган киши кўзланган мақсадга эришолмай қолади.\nБиз миллий қўшиқчилик соҳасида ҳам керакли даражада касбий эмасмиз. Хусусан, ёшларнинг бу соҳага нисбатан қизиқишлари жуда паст. Қўшиқчилик соҳасининг талабот ва техникасини билишмайди. Мусиқа созлари ва қўшиқ ҳамоҳанг бўлмоғи лозим, аммо бугунги кунда бундай эмас. Уларнинг овозлари мусиқа созлари каби юқори, паст, ўрта диапазонларда садо бермоғи, тўғри келиши керак. Майли, миллий қўшиқлар ривожлансин, лекин юқори касбий даражада ривожланмоғи шарт. Бу соҳада ютуққа эришолмай турган бўлсак, қандай қилиб жаҳон мусиқасининг баланд нуқтасига етишга умид қила оламиз?\nАгар мамлакатимизда барча мусиқа жанрлари, симфоник оркестр, халқ чолғу оркестри, бадиий гуруҳлар касбий даражада ривожланса, соҳа тараққиётига камроқ бўлса-да, умид боғласа бўлади. Жумладан, эстрада гуруҳлари ҳам ўз устида ишласалар, янгича кайфиятда ижод қилишса мақсадга мувофиқ бўлар эди. Шунингдек, ушбу гуруҳларда фонограммадан фойдаланмасдан, барча созлар жонли ижро этишса, тингловчиларнинг завқ-шавқинини уйғотибгина қолмасдан, тингловчининг эстетик тарбиясига хизмат қилган бўларди...\nДунёнинг барча ривожланган давлатларининг оркестр мусиқа асбоблари бир фирмада ишлаб чиқарилган. Бу қандай маънога эга ва нега шундай? Масалан, бизнинг театр симфоник оркестримизда Япония (1 та), Россия (1 та) ва Германияда (2 та) ишлаб чиқарилган фалог асбоби бор. Бундай пайтда чалиш вақтида учта оҳангдош жўр пайдо бўлади. Бу масала жиддий диққатни талаб этади. Масаланинг тўғри ечими оркестрнинг жўрлашиб, тўғри ва юқори сифатда чалинишидадир. Миллий созлар оркестрида ҳам агар ғижжак сози турли фабрика ва ёки турли усталар томонидан яратилган бўлса, юқори сифатли ва жўрли чиқишига халақит беради. Мен бир умр оркестр лоақал бир марта яхши ва хатосиз чалинишини орзу қилдим, лекин у амалга ошмади. Бунинг асосий сабабини юқорида айтиб ўтдим. Бизнинг ҳарбий нафас оркестримизнинг жўрсиз чалинишига ҳам сабаб шу. Албатта, оддий тингловчи бундай камчиликларни билмаслиги мумкин, лекин мутахассис буни дарров англайди. Бундай ҳолатда биз жамият ва келажак санъаткорларининг иштиёқини уйғота олмаймиз. Аксинча, уларнинг иштиёқини пасайтириб қўямиз. Бу борада, яъни соҳада мавжуд камчиликлар ҳақида мутахассис сифатида фикру мулоҳазаларимни айтиб ўтгандим, лекин улар инобатга олинмади ва вазият олдингидек қолаверди.\nБарча ривожланган давлатларда мусиқа созларининг лабораторияси ёки текширув жойлари бор. Бу лабораторияларда миллий созлар қаторида бошқа мамлакатлар созлари ўрганилиб, янги созлар ихтиро этилади. Ҳар бир оркестр ва гуруҳларда чалинадиган созларни, албатта, шундай лабораториялардан ўтказишлари керак. Бу ҳолатда мусиқий асбобнинг талабга жавоб бериши, оркестр ва гуруҳларда фойдаланиш мумкинлиги аниқланади. Зора, шундай лаборатория мамлакат Фанлар академияси қошида ташкил этилса яхши бўларди. Бу лабораториянинг ишига соҳанинг етук мутахассис олимлари жалб этилмоғи керак. Фаолиятини бошлабоқ, биринчи навбатда, юртимиздаги барча оркестр ва гуруҳлар мусиқа созларини текширувдан ўтказмоғи зарур.\nБугун биз қайси миллий созлардан фойдаланмоқдамиз? Дутор, ғижжак, най, чанг, рубоб, сетор ва танбур. Наҳотки, қадимий тарих ва маданиятга эга бўлган миллат шу асбоблар билан чекланиб қолса? Кўриб турганингиздек, бу соҳада ҳам олдинга силжиш йўқ. Нима учун ақаллан, ўн йилда бир мусиқа асбобини ихтиро эта олмаймиз? Ҳулбук қалъаси тарихий ёдгорликларидан аниқланишича, тожик қизи арфа асбобини чалар экан. Ҳозирги вақтда бу асбоб ҳатто, бизнинг бадиий гуруҳларимизда йўқ. Миллий мусиқа созларимизнинг сонини кўпайтириш ўрнига кундан-кунга уларни йўқотяпмиз. Армуния ўрнига аккордеонни ишлатмоқдамиз, яъни миллий мусиқа асбобларини майдондан сиқиб чиқардик. Бунинг барчаси дунёга танилишимизда тўсиқ бўлаётир.\nМусиқанинг тарғиб ва ташвиқ этилишига оид фикр-мулоҳазаларимни айтиб ўтмоқчиман. Бизда радио ва телевидение орқали гўё фаол мусиқалар тарғиб ва ташвиқ этилади. Биз савияси паст, хато ижро этиладиган мусиқаларни эшитишга мажбурмиз. Матнлар куйларга мувофиқ келмайди. Кўр-кўрона тақлид кўпайиб бормоқда. Машҳур куй ва қўшиқларни ўғирлашиб, паст савияда ижро этишади. Қўшиқлар хатоларга тўла, маъносиз матнлар қўйиб, ижро этишади. Бу матндаги вазну қофиялар, умуман, бир-бирига тўғри келмайди. Кўпинча бунга ўхшаш камчиликларни масъул шахслар кўришади, лекин андиша қилишиб, ўтказиб юборишади. Шундай нотўғри йўл билан тингловчининг ишончини қозониш мумкин эмас. Бундай енгил куйларга қачонгача кўнгил қўйиб, уни тинглаб келамиз? Асл ва англаш маҳорат талаб этадиган мусиқалардан қочмаслигимиз керак. Бошида бу нарсани тушуниш осон бўлмайди. Барчамизга маълумки, бизда балетни яхши қабул қилишмас эди, лекин ҳозирги кунга келиб, қишлоқларда ҳам унга талаб катта. Бу соҳада бизнинг бир неча йигит-қизларимиз Россиянинг Перм вилоятида таҳсил олиб қайтишди. Қишлоқ одамлари ҳам биздан фарзандларини қандай қилиб, ушбу соҳа бўйича Россияга ўқишга юбориш йўлларини сўрашади. Таъкидлаб ўтиш жоизки, балетни ўрганиш учун истеъдодли ёш вакиллар юборилмоқда. Бошидан бу ташаббусни мамлакат Президенти, муҳтарам Эмомали Раҳмон бошлаб берган эди. Шу боис, бу масала ўзининг тўғри ечимини топиб келмоқда.\nАфсуски, биз масъул шахслар, соҳа ходимлари, ташаббускор эмасмиз ва бу мусиқа соҳаси даражаси пасайиб ва йўқ бўлиб кетишига сабаб бўлаётир.\nИталиялик дирижёр Жерардо Калело мамлакатимизга бир қатор созлар ва жаҳон операси санъатини олиб келди. Театримиз унинг уч йиллик фаолияти даврида жаҳон миқёсига чиқа бошлаганди, лекин унинг шартномаси муддати тугади.\nМиллий касбий мусиқамизни жаҳон миқёсига чиқариш учун халқаро танловлар ўтказиб туришимиз жуда муҳим. 1991 йилгача театримизда Малика Собирова номли халқаро танлов ўтказилиб туриларди. Афсуски, бу ҳам якунига етди.\nХалқаро танловларга мутахассислар ва истеъдодли артистлар келишади ва иштирок этишади. Уларнинг чиқишлари артистлар, ўрганувчилар ва бошқа кишиларга яхши таъсир ўтказади. Санъаткорлар ва студентлар, ўқувчилар кўнглида оламшумул бўлиш умид шуъласини ёқади. Бизнинг бу борадаги мурожаатларимиз масъул шахслар томонидан эътиборсиз қолдириб келинмоқда.\nХорга ҳам кам диққат қаратилади. Ҳолбуки, у одамларнинг бирлашишига, ҳиссиётлар юксалишида, дунёқараш ўсишига ёрдам беради. Бу жанр, шубҳасиз, оммавий бўлмоғи керак. юртимиз шаҳру ноҳияларида фаолият юритаётган кичик гуруҳларни топиб, уларнинг ўсишига ёрдам бўлиши учун бир неча марта республика бўйича хор айтиш танловини ўтказишни тавсия қилгандим. Асфуски, бунга ҳам эътибор қаратилмади. Республика Маданият вазирлигида мен ёзиб тавсия қилган қўлланма бир чеккада чанг босиб ётгандир, эҳтимол.\nЎз ечимини кутаётган бошқа масалалардан бири – бу ижодий сафарлардир. Шайх Саъдий Шерозий бундан бир неча юз йиллар илгари айтган эди: «Кўп сафар қилмоқ зарур, токи хомлар пишсин». Ҳақиқатдан ҳам, ижодий сафарларсиз, дунёни ўрганмасдан ва уни ҳис қилмасдан, фикр алмашмасдан оламшумул бўлиш қийин. У ёки бу мамлакатда уюштирилган бир-икки кишилик ижодий сафарлар масаланинг тўғри ечимига олиб келмайди ва уларнинг бу юртларда қилган чиқишлари жаҳон талабларига жавоб бермайди. Бизнинг бу борадаги мурожаатларимиз ҳам маблағ йўқлиги сабабли эътиборсиз қолдирилди. Шундай бир пайтда банклару корхоналар ва баъзи бир алоҳида шахслар томонидан чет эллардан эстрада юлдузларини катта маблағ сарфлаб юртимизга олиб келишаяпти. Эстрада юлдузлари мусиқамизнинг ўсишига салбий таъсир ўтказиб, миллий маънавиятимизга ёмон таъсир кўрсатади.\nАлбатта, мутасадди шахслар бу фикрларимизни танқид ўрнида кўрмасдан, балки миллий касбий мусиқамизнинг ўсиши ва унинг халқаро нуфузга эришиши учун бир жонкуярлик деб билишларини истардим. Шу боис, жонкуярлик ҳисси, аждодларимиздан мерос қолган бу Ватанни қадрлаш, мавжуд бўлган камчиликларни бартараф этиш, лозим бўлган шароитларни муҳайё этиш учун зарур ишларни амалга оширмоғимиз керак. Истиқлол, деб аталган улуғ неъматнинг қадрига етайлик, касбий мусиқамизнинг равнақи учун олдингидан-да кўпроқ ва ундан-да яхшироқ диққат-эътиборли бўлайлик. Чунки, қадимий маданиятга эга бўлган миллатнинг касбий мусиқаси жаҳонгашта бўлмай, оламшумул обрўга эга бир нуқтада, бир жойда қотиб қолаверса, жудаям аянчлидир.\nС. Айний номли давлат академик опера ва балет театри гроссмейстери,\nТожикистон халқ артисти.\nБугун: 27-01-2020 15:19:47


Fayzbog.uz сайти таҳририятига — Teletype\nFayzbog.uz сайти таҳририятига\nҲурматли таҳририят аъзолари,\nЎзбекистон Экологик партияси фаолиятини асоссиз қилган танқидиингизни партиямиз аъзолари ва шахсан мен – бизга нисбатан ҳақорат, деб қабул қилдик. Сабаби, бу танқидни, сўнгги пайтларда баъзи қўштирноқ ичидаги блоггерларнинг пиари каби, яъни хеч ким танимайдиган таҳририятингизни оммалаштиришга бўлган уриниш, деб баҳолаш мумкин.\n“Табиатига катта зарар теккан Сирдарёни асрангчи”, дебсиз!? Асраб келганмиз ва асраймиз ҳам. Бу каби талофатлар оқибатларини юмшатиш ва мамлакатимизда экологик муаммоларни бартараф этиш бўйича Партиямизнинг ўз дастури ва кучли салоҳиятга эга мутаҳассислари мавжуд.\nБизни сайлаган ва ишонч билдирган халққа қўлимиздан келган барча ёрдамни қиляпмиз ва бундан буён ҳам бу ишларни тизимли давом эттирамиз. Бу ҳақда сизга ҳисобот беришни мавридимикин!?\n“Экологияни вайрон қилган айбдорларга нима чора кўрасиз”, деган ғалати савол ҳар қандай инсонни ғашини келтиради ҳалос. Ўша куни бўлган кучли шамолни-ю, кучли ёмғирни айблаб, она табиатга шикоят қилишни маслаҳат беряпсизми!? Агар ““Сардоба” сув омбори қурилишида инженерлик ҳатоликларга йўл қўйилган”, деган назарияни илгари сураётган бўлсангиз, бу борада Партияга эмас, мутасадди идораларга мурожаат этишни маслаҳат берамиз!\nХалқимиз бошига келган бу синовли дамларда, мавжуд муаммоларни ҳамжиҳатликда ечимини топишга ҳаракат қилаётган Ўзбекистон Экологик партиясининг эшиклари, эзгу нийятли ва бой илмий ва ҳаётий тажрибага эга инсонлар учун доимо очиқлигини эслатиб қоламиз.\nТошкент шаҳар Кенгаши раиси в.в.б.


ҲАРБИЙ БЎЛИШНИ ХОҲЛОВЧИЛАР ДИҚҚАТИГА! » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / ҲАРБИЙ БЎЛИШНИ ХОҲЛОВЧИЛАР ДИҚҚАТИГА!\n21-02-2018, 09:12, admin\nЎзбекистон Республикаси Мудофаа Вазирлиги тасарруфидаги олий ҳарбий таълим муассасаларига ўрта маълумотли, юксак ахлоқий ва ишчанлик қобилиятига эга 17 ёшдан 21 ёшгача бўлган ўғил болалар ўқишга қабул қилинади.\n1.Тошкент олий умумқўшин қўмондонлик билим юрти.\n2.Чирчиқ олий танк қўмондонлик – муҳандислик билим юрти.\n3.Жиззах олий ҳарбий авиация билим юрти.\n4.Тошкент ахборот технологиялари университетининг махсус факультети.\nҲарбий билим юртига ўқишга кириш истагини билдирган Ўзбекистон Республикаси фуқаролари 1 февралдан 1 апрелгача яшаш жойидаги туман ёки шаҳар Мудофаа ишлари бўлимига мурожаат қилишлари мумкин. Ўқишни хоҳловчилар қуйидаги ҳужжатларни тақдим этишлари шарт:\nАриза, турар жойидан маълумотнома, оилавий аҳволи ҳақида маълумотнома, маҳалладан тавсифнома, таржимаи ҳол, ўрта маълумот тўғрисида ҳужжат нусхаси, иш жойи ёки ўқиш жойидан тавсифнома, расм (бош кийимсиз 4х3-8 дона, 4,5х6-8 дона, 12х9-1 дона ўлчамда).\nБилим юртига ўқишга кирувчилар тиббий кўрик, касбий-руҳий ва жисмоний танловлардан ўтганларидан сўнг давлат тест синовини топширадилар. Олий ҳарбий билим юртларига ўқишга киришни хоҳловчилар ва шу масала бўйича маълумот олишни истовчилар Учқудуқ туман Мудофаа ишлари бўлимига мурожаат этишлари мумкин.\nМанзил: А.Темур кўчаси 8-уй, телефон рақам: 593-30-72\nУчқудуқ туман Мудофаа ишлари бўлими.


Портлашда генерал ҳалок бўлди\n02 июл 2022, Тошкент вақти: 13:42\nПокистоннинг Равалпинди шаҳрида рўй берган портлашда етти киши, жумладан, Покистон армияси генерали нобуд бўлди.\nХабарларга кўра, худкуш ўзини генерал кетаётган машина яқинида портлатиб юборган. Мазкур ҳужумда яна 25 киши тан жароҳати олган.\nШунингдек, қуролланган бир гуруҳ шахслар Буюк Британиянинг Покистондаги ноҳукумат ташкилоти қароргоҳига ҳужум қилган. Маълум бўлишича, бу ҳужум оқибатида 4 киши нобуд бўлган, 15 киши тан жароҳати олган. Британия ташкилоти маҳаллий аҳолига таълим ва соғлиқни сақлаш соҳаларида кўмак бериб келган.


“Ўзбекистон”да каратэ WKF бўйича Осиё чемпионати бошланди / Olamsport.com\n19 июл 09:25\n“Ўзбекистон”да каратэ WKF бўйича Осиё чемпионати бошланди\nБир неча дақиқа аввал пойтахтимиздаги “Ўзбекистон” спорт мажмуасида каратэнинг оиласига мансуб WKF йўналиши бўйича Осиё чемпионати старт олди.\nБугун мусобақанинг биринчи куни жамоа кумитэдан ташқари бошқа барча вазн тоифаларида саралаш баҳслари ўтказилади. Эртага эса медаллар учун ҳал қилувчи беллашувлар бўлиб ўтади. Айни сонияларда катачилар саралаш баҳсларида маҳоратларини намойиш этишяпти.\nЯкшанба куни жамоавий кумитэда ғолиб ва совриндорлар аниқланади. Бугун соат 16:00да Токио-2020 Олимпиадасига муҳим рейтинг очколарини тақдим этувчи Осиё чемпионатининг тантанали очилиш маросими ўтказилади.


Козим Тўлаганов – Тошкент вилояти ҳокими\n21 апрел 2021, Тошкент вақти: 06:34\nШайбон Тошкент вилояти халқ депутатлари кенгашининг 29 январь куни ўтказилган навбатдан ташқари сессиясида Ўзбекистон Бош вазирининг биринчи ўринбосари бўлиб ишлаётган Козим Тўлаганов мазкур вилоят ҳокими лавозимига тасдиқланди.\nШу вақтгача вилоят ҳокими бўлиб ишлаб келган Уммат Мирзақулов эса нафақага чиққани муносабати билан лавозимидан озод этилди.\n“Озодлик” мухбири К.Тўлагановнинг вилоят ҳокими лавозимига тайинланиши сабаблари ҳақида расмий идоралардан жўяли жавоб ола олмади. Мустақил журналист, сиёсатчи Исмат Хушев эса бу борадаги мулоҳазалари билан бажонидил ўртоқлашди.\n“Биринчидан, Шавкат Мирзиёев Жиззах ва Самарқанд вилоятлари ҳокими бўлиб ишлаган пайтларда К.Тўлаганов унга бевосита кўрсатма бера оладиган раҳбар эди. Ш.Мирзиёев Бош вазир бўлганидан сўнг эса унинг К.Тўлагановга буйруқ бериб туриши ақлга сиғмайдиган ҳолатдир. Иккинчи томондан, К.Тўлаганов Ўзбекистон Президентининг шубҳали сафдошлари рўйхатига киритилган”, деди И.Хушев.\nМаҳаллий кузатувчилар ва сиёсатчилар эътирофича, К.Тўлаганов қурилиш соҳасини яхши тушунадиган раҳбар. Аммо қишлоқ хўжалиги соҳасида етарли малакага эга эмас. Шу боис, унинг Тошкент вилояти ҳокимлигига тайинланишини қишлоқ хўжалигини ривожлантириш билан боғлаш ҳақиқатан йироқ.\nИ.Хушевнинг айтишича, К.Тўлагановнинг вилоят ҳокимлигига тайинланиши ортида сиёсий ўйин бор. Жорий йил охирида бўлиб ўтадиган сайловда Ислом Каримовга хайрихоҳ кучларнинг парламентга келишини таъминлай олса, Президентга ва ҳукумат сиёсатига қарши кучлар турли йўллар билан депутатликка ўта олмаса, унда К.Тўлаганов бир неча йиллардан сўнг вилоят ҳокимлигидан яна ҳукуматдаги катта лавозимларга қайтиши мумкин.\nАйрим маҳаллий кузатувчилар Тошкент вилояти сессияси ёпиқ тарзда ўтказилганини айтмоқда. Уларнинг таъкидлашича, ҳатто дадил фикрга эга бўлган айрим вилоят кенгаши депутатлари ҳам сессияга киритилмаган.\nКузатувчилардан бирининг эътирофича, маъмурлар бундай депутатларнинг К.Тўлагановнинг раҳбар сифатидаги камчиликларини яхши билишидан, сессия чоғида бирор савол бериб, уни довдиратиб қўйиши мумкинлигидан чўчиган.\nАйрим маълумотларга кўра, Тошкент вилоятининг эндиликда собиқ ҳокими Уммат Мирзақулов юмшоқ феълли киши. У бир вақтлар Гдлян ва Иванов бошчилигидаги тергов гуруҳининг Ўзбекистонга хуружи қурбони бўлган.\nИ.Хушев унинг бу лавозимидан бўшатилиш сабабларига тўхталар экан: “Бошқа вилоятларда ҳам У.Мирзақуловга ўхшаш феълли раҳбарлар бўлса, улар бугундан эътиборан ҳушёр бўлиши керак. Энди Ислом Каримов ва Ўзбекистон ҳукуматига бунақа характерли раҳбарлар керак эмас. Балки ҳукуматга ва Президентга ўзларига харихоҳ бўлган кишиларнинг парламентга сайланишини қандай йўл билан бўлсин таъминлайдиган амалдорлар керак”, деди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Эркаклар қалбини забт этишнинг 10 усули\t15:43, 01 апрель\tРақобат кучли бўлган шундай долғали замонда қандай қилиб эркаклар эътиборини жалб этиш мумкин? Уларга қандай аёллар ёқади? Бу савол ижтимоий келиб чиқишидан, ёшидан қатъи назар, ҳар бир аёлни ўйлантиради. Баъзида ҳаётда омади чопган, гўзал, ҳеч нарсадан камчилиги бўлмаган бизнес-ледиларнинг ёлғизлигига кўзимиз тушади. Уларнинг бахсизлигига ким сабабчи? Бу саволларга жавобни эркаклардан сўраш лозим. Улар қандай аёлларни ёқтиришларини ва бир умр бирга яшашларини билишни истасангиз, қуйидагилар билан танишинг.\nҚандай қилиб эркак кишининг қалбини забт этиш мумкин … Бу савол эмас, балки бутун бошли бир санъатдир. Эркак кишининг диққатини жалб этиш учун гўзал бўлиш шарт эмас, бу билан гўзал аёл ёлғизликка маҳкум деган фикрдан йироқмиз. Уларнинг каландимоғлиги ва кеккайиши энг катта хатоларидан биридир. Очиқ табассумли, самимий аёлларнинг улардан кўра имконияти каттароқ. Ёқимли табассум эркакларни ўзига жалб этса, гўзал “қор маликаси”дан таралаётган совуқлик уларни эҳтиёткор бўлишга чорлайди.\nЭркакда ёқимли таассурот қолдириш учун мавзу ва сўз танлаётганда эҳтиёт бўлиш лозим. Ҳеч қачон унга сийқаси чиққан, масалан, кўйлагининг чиройли эканлиги ҳақидаги мақтов гапларни, муносабатларингиз ҳақида ҳам бўлар-бўлмас сўзларни тилга олманг. Агар ўзингизни шундай тутадиган бўлсангиз, у қаршисида жиддий муносабатларга тайёр бўлмаган, танноз турганига ишонч ҳосил қилади. Эркакни ҳеч қачон бирор машҳур кино қаҳрамон ёки актёр билан таққосламанг. Ҳайратланганда ҳам унинг ташқи қиёфасидан эмас, қобилияти, истеъдоди, ҳаракатларидан ҳайратланинг. Эркаклар ақллилик қилган аёлдан кўра, уларни мақтаган аёлни ақлли деб ҳисоблашади. Нима учун ташқи қиёфага эътибор бериш лозим\nЁнингизда эркак киши ўтирганда ҳеч қачон ғамга ботманг, бўлмаса у “мен билан бўлгани учун ўзини бахтсиз ҳис қиляпти” деб ўйлаши мумкин. Ҳар қандай шароитда ҳам хушчақчақ бўлишга ҳаракат қилинг. Лабидан табассум аримайдиган аёл ёнида ҳар қандай эркак ўзини бахтли ҳис қилади. Аммо елкангдан рўзғор ва бошқа ташвишлар босиб турганда бунга қандай эришиш мумкин деб савол беришингиз мумкин. Биринчи галда хурсанд бўлишингизга нима халақит қилаётганини аниқлаб олинг. Агар бунга ташқи қиёфангиз сабаб бўлаётган бўлса, ташқи қиёфангизга эътиборли бўлинг, мабодо гап ишингизга тааллуқли бўлса, карьеранингиз ҳақида ўйлаб кўринг. Ҳеч қачон олдингизга эришиб бўлмайдиган мақсадларни қўйманг. Ҳамма нарсанинг яхши томонларини кўришга интилинг. Ахир бежизга “Ҳикмат излаганга ҳикматдир дунё, иллат излаганга иллатдир дунё”, дейилмаган.


Ўзбекистон: Мухолифатдаги янги “Ўзбекистон Халқ ҳаракати” фуқаровий бўйсунмасликка чақирмоқда - Фарғона.Ру ахборот агентлиги\n14:25 msk, 15 Июль 2020\n27.04.2011 17:35 msk\nШу кунларда “13 май Иттифоқи” негизида янги мухолифатдаги ҳаракат - “Ўзбекистон Халқ ҳаракати” (ЎХҲ) тузилди. “13 май иттифоқи” 2009 йилда Эрк Демократик партияси, “Андижон – Адолат ва Тикланиш ташкилоти” ва “Таянч” жамияти платформасида тузилганди. “13 май Иттифоқи”нинг баёнотида айтилишича, энди унга Ўзбекистонда яширин фаолият юритаётган иккита мухолиф ташкилот қўшилган. Унда таъкидланишича, мамлакат ичкарисидаги кўплаб фуқаролар “13 май Иттифоқи”га аъзо бўлиш истагини изҳор этган. Янги тузилган “Ўзбекистон Халқ ҳаракати”нинг билдиришича, “юзага келган сиёсий вазият” ҳамда “қўйилган мақсаднинг муҳимлиги” муносабати билан “Ҳаракат Дастурини янгилаш ҳақида қарор қабул қилинди”.\n“Ўзбекистон Халқ ҳаракати” дастурида айтилишича, “Дунёда ва хусусан Арабистон мамлакатларида содир бўлаётган воқеалар диктаторларни тинч йўл билан ағдариш даври тугаганини кўрсатмоқда. Золим ҳукмдорларга таъсир ўтказишнинг аввалги усуллари иш бермай қўйди, халқ кучларининг диктаторларга қарши курашининг янги, шавқатсиз даври кириб келди”.\nТақиқланган “Эрк” партияси етакчиси Муҳаммад Солиҳнинг 2011 йил 31 январь куни “Фарғона” ахборот агентлигига берган интервьюдан:\n“Ислом Каримов 20 йиллик иқтидор марофонидан бироз чарчади, аммо ҳали ҳам унинг Ўзбекистонни бу бўҳрондан қутқариш нияти кўринмaяпти. У буни истамайди, чунки унинг учун бўҳрон Ўзбекистонни бу боши берк кўчадан олиб чиқишдан кўра хавфзсизроқ. Чунки Ўзбекистоннинг бўҳрондан қутилиши – Каримовнинг терроридан, унинг истибдодидан қутилиш демакдир. Адолатсизликдан, порахўрликдан, қонунсизликдан – Каримовнинг ғайримашруъ (нолегитим) режимини оёқда тутиб турган нарсалардан қутилиш демакдир. Шу боисдан, Каримов бўҳрондан эмас, вақти-вақти билан маҳаллий раҳбарлардан, вазирлардан, бош вазирлардан қутилиш тадбири билан машғул бўлмоқда. У бу ишларни кўзбўямачилик мақсадида, шу билан гўёки порахўрликка, ўғирликка қарши курашиб, миллий лидер ниқобини янгилаб туради.\nИсломий фундаменталистлар демократия йўли билан ҳокимиятни қўлга киритишлари мумкинми? Агар кўпчилик уларга овоз берадиган бўлса, албатта мумкин. Ушбу кўпчилик уларга овоз берадими? Агар Ўзбекистонда демократик сайловлар ўтадиган бўлса, бундай бўлиши эҳтимоли мавжуд. Аммо бу нарса Ўзбекистонга демократия келган тақдирда амалга ошиши мумкин. Яъни, агар кўпчилик диктатураси бир киши диктатурасининг ўрнига келса. Аммо бу ҳақда хавотирланишга ҳали эрта”.\n“Кейинги пайтларда жамоатчилик ва сиёсий таҳлил савиясида билдирилган фикрларнинг аксарияти Ўзбекистон каби қаттол бир режим билан курашга бел боғлаган кучларнинг кураш услубининг бошқача бўлиши кераклиги устида айлана бошлади. Сиёсий ва диний мухолифат – ўзбек халқи учун жон куйдирган турли касбдаги кишилар сусткашликда, ортиқча либерализмда айбланди. Кузaтувчилар йигирма йилдир Ғарб демократиясининг сайловлар воситасида ҳокимият учун кураш услубини ўзига дастур этиб келаётган ўзбек мухолифатининг диктатор Каримовнинг тиш-тирноғигача қуролланган қувват тизимларига қарши қандай курашиши мумкинлигини киноя аралаш муҳокама этмоқда”, - дейилади баёнотда.\nЎзбекистондаги вазиятни демоктратик услублар ёрдамида ўзгартиришга интилишлар ҳақида гапира туриб, мухолифат қуйидагиларни қайд этмоқда: “Ғарбда аъло даражада ишлайдиган сайлов институти Ўзбекистонда аянчли масхарабозликдан бошқа нарса эмаслигини англаб етган кўпчилик Каримовни сайлов билан енгишнинг хомхаёл эканлигини очиқ эътироф этмоқда”.\nЎХҲ билдиришича: “Биз ... режимнинг мутажовуз табиатига қарши тура оладиган, унинг хуружларига муқобил шаклда жавоб беришга қодир бир тизим таъсис этишга қарор қилдик. Ўзбекистон Xалқ Ҳаракати (ЎXҲ) қаттол режимнинг репрессив сиёсатидан азоб чеккан мингларча инсонларнинг истаги ва замон талаби билан дунёга келди. Ўзбекистон Xалқ Ҳаракати (ЎXҲ) майдонга чиқаяпти, барча ватанпарвар кучларни унинг сафларига чорлаймиз”.\nЎзбекистон Халқ ҳаракатининг платформаси – зулмга қарши кураш.\n“Инсон ҳуқуқларининг Умумдекларацияси”дан олинган қуйидаги сўзлар ЎХҲ Дастурига эпиграф бўлиб қолди: “Инсон ҳуқуқлари шунинг учун ҳам Қонун ҳукми билан ҳимояланиши керак-ки, токи инсон зулм ва истибдодга қарши сўнгги чора сифатида қўзғолонга бош урмасин”.\n“Ушбу мурожаатимиз бевосита Ўзбекистон халқига ва билвосита бутун Марказий Осиё халқларига қаратилган, - дейилади дастурда. - Араб ўлкаларидаги сиёсий катаклизмалар мутараққий давлатларнинг демократия стандартларини ўз манфаатларига қараб ўзгартириши мумкинлигини кўрсатди. Маълумингиз, диктатор Каддафийга қарши қуролли қўзголон кўтарган аҳолига ёрдам бераётган баъзи давлатлар 2005 йилда диктатор Каримовга қарши намойишга чиққан халқни ҳимоя қилиб қўлига қурол олган ўзбек йигитларини “экстремист” деб атагандилар. Бундай вазиятда ўзбеклар ҳам ким ёрдам бераркан, деб атрофга олазарак боқмасдан, ўз ОЗОДЛИГИНИ қўлга киритиш учун машаққатга кўксини кериши керак, бу фидокорликнинг пайти келди”.\nЎХҲ дастурида Ўзбекистон президенти Ислом Каримов ҳукмдорлиги остида ўтган йиллар ҳақида қаттиқ сўзлар айтилган. Мухолифатчилар Ўзбекистоннинг бошига тушган барча балоларга битта одам – Каримов айбдорлигига ишонадилар. “Бу йиллар давомида Каримов ҳукумати халқимизга мислсиз азоблар чектирди, уни ақл бовар қилмас усуллар билан қийнади, хўрлади, ҳақоратлади. Халқимиз қашшоқ ва залил аҳволга тушди. Жамиятимизда ахлоқ, ҳаё тушунчалари ўз қийматини йўқотмоқда. Наслу-насабимизга ёт бўлган ўғирлик, зино, фуҳуш каби иллатлар миллатимизга мусаллот бўлди. Мозийдан бери Ўзбек ўз маҳрамини, хотин-қизларини нон топиш учун кўчага юбормаган. Очдан ўлса ўлганки, буни қилмаган!”\nЎХҲ мутафаккирлари амалдаги ҳукуматдан қўрқмасликка чақирмоқдалар: “Биз босқинчиларга қарши курашган Жалолиддин Менгбурнийнинг, Темур Маликнинг, зурриёдларимизку! Биз Чор Русияси истибдодига қарши бош кўтарган Дукчи эшон, Ленин болшевиклар зулмига қарши курашган Мадаминбек каби мужоҳидларнинг авлодларимизку!” ЎХҲ Ўзбекистон президенти лавозимида қолиш учун қандай қонун бузилишларига йўл қўйганини санаб чиқадилар.\n“Мухолифат Асосий Қонуннинг бузилганига қарши чиққани учун Жиноят Кодексининг 159 моддаси бўйича “аксилконституциявий жиноят” билан айбланиб, узоқ муддатга қамоқ жазосига хукм қилинди, сургунга маҳкум этилди”. ЎХҲ таъкидлашича, “айни саволни берган мусулмонлар “ислом фундаменталистлари” дея аталиб, “Жаслиқ” каби концлагерларда қийноқларга солинмоқда”.\nЎзбекистон Халқ ҳаракати “Каримовдан демократия талаб қилиш, ҳужум қилаётган тўнғизга маъруза ўқиш билан тенг”, - дея билдирмоқда.\n“Бугунги Ўзбекистонда инсон ҳуқуқларини ҳимоя қиладиган қонун йўқ, қонун бўлса ҳам унга риоя қиладиган ҳукумат йўқ, ҳамма ерда зўровонлик ва адолатсизлик ҳукмрон, шу боис одамларнинг мавжуд истибдодга қарши бош кўтаришдан ўзга чораси йўқ”, - дейилади ЎХҲ дастурида.\nЎХҲ Ўзбекистоннинг бутун халқини Каримов фармонларини писанда қилмасликка, фуқаровий бўйсунмасликка чақирмоқда. “Каримов зулмдан қутилишнинг битта йўли – унга итоат этмасликдир, бутун ўлкада ФУҚОРАВИЙ ИТОАТСИЗЛИК харакатини бошламоқдир”, - дейилади дастурда. “Агар бу ҳолатда Каримов яна Андижондаги каби халқни қатлиом этса, унга қарши муқобил жавоб бериш биз учун она сути каби ҳалолдир ва бунинг учун куч ва салоҳият бизда мавжуддир”.\nШу билан бирга ЎХҲ “Бизнинг курашимиз – террор эмас. Биз,мусулмонлар, Исломда терроризмга ўрин йўқлигига шоҳидлик келтирамиз. Биз терроризмни кураш услуби сифатида рад қиламиз. Аксинча, биз Каримов террорига қарши курашга бел боғладик.\nБиз бу курашга халқимизни бошқа ҳур миллатлар қаторида ҳушнуд ва бахтиёр кўриш учун кирдик. Унинг ўз дини ва урф-одатларини ҳур иродаси билан бажо келтиришга ёрдам бериш ниятида, Оллоҳ ризоси учун кирдик.\nБиз бу аксилинсоний салтанатни йиқитиб, ўрнига инсон хақлари ва ҳурриятини, унинг маънавий қадриятларини ва юксак аҳлоқни ўзига таъмал қилиб олган бир давлат қуриш каби пок ният билан йўлга чиқяпмиз”.\nЎХҲ ўз олдига қўйган мақсадлари орасида “миллий, ирқий ва диний мансубиятидан қатъий назар,Ўзбекистонда яшаётган бутун халқлар учун тенг ва адолатли шароит яратиб бериш. Халқнинг моддий фаровонлигини ошириш учун бутун имкониятлардан фойдаланиб, порахўрлик, коррупция ва уюшган жиноятчиликни илдизи билан суғуриб олиш, иқтисодда очиқ ва шаффоф сиёсатни таъсис этиш.\nХалқнинг танасига зулукдек ёпишиб олган битта оила салтанатини бартараф этиш бизнинг биринчи вазифамиздир”.\nЎХҲ бошқа давлатларнинг ташқи ва ички ишларига аралашиш нияти йўқлигини билдирмоқда. “Биз мавжуд мухолифат партиялари билан ҳам, жорий ҳукумат ичидаги Каримовдан норози маъмурлар билан ҳам алоқадамиз.”, - дейилади ЎХҲ баёнотида.\nЎХҲ фақат “диктатор Каримов” ҳамда унга яқин бир ҳовуч қотил ва қароқчиларни ўзига душман дея атамоқда. “Биз Ўзбекистон давлатининг армиясини ҳам ўзимизга душман деб билмаймиз. Ҳатто бизга зулм қилаётган тартибот тизимларига ҳам душман эмасмиз. Улар Каримовнинг буйруғини бажараётганини яхши биламиз. Бу тизимларда ҳам бизнинг халқимиз вакиллари ишлайди. Улар ҳам аслида Каримов зулмидан безиб бўлган. Биз улар билан ҳам мулоқoтдамиз, бу мулоқотни янада кенгайтирмоқчимиз”, - дейилади дастурда.\nЎХҲ “қардош қўшни малакатларни, Россия, мусулмон ва ғарб давлатларини ўзбек диктаторига қарши курашга чиққанларни қўллашга чақириб, уларни адолат ва хақиқат томонида бўлишга” даъват этмоқда. “Ғарб давлатларига Ўзбек халқига зулм ўтказаётган сиёсий режимни қўллаб қувватламасликларини тавсия қиламиз. Агар уларнинг демократия ҳақидаги гаплари самимий бўлса, улар Каримовнинг қилган жиноятларини хаспўшламасликлари керак, - дейилади баёнотда. - Оллоҳнинг изни билан золимнинг қаршисида турганлар музаффар бўлажак. Оллоҳнинг хоҳиши билан кулган – халқимиз, йиғлаган эса бу халқни йиғлатганлар бўлажак. Ўз фарзандларини қул ўрнида кўришни истамаган ҳар бир ўзбекистонлик бизнинг сафимизга қўшилсин. Ўз юртида тазйиққа учрамасдан эмин эркин ибодат қилишни истаган ҳар мўъминнинг ўрни бизнинг сафимизда. Номус туйғуси ўлмаган ҳар ким бизнинг сафга қўшилсин”.\n“Фарғона” ахборот агентлигига маълум бўлишича, ЎХҲ фаоллари ушбу янгиланган дастурни муҳокама қилиш ва тасдиқлаш учун Муассислар кенгашини чақиришга қарор қилган. Қурултой 2011 йил май ойида ўтказилиши режалаштирилмоқда.


Ўзбекистонлик экстремист Санкт-Петербургда ҳибсга олинди - 22.03.2016, Sputnik Ўзбекистон\n2012 йилдан бери экстремист “Туркистон Ислом ҳаракати” ташкилоти фаолиятини йўлга қўйган. Суд уни қамоққа олишга ҳукм чиқарди. 22.03.2016, Sputnik Ўзбекистон\n17:25 22.03.2016 (янгиланди: 17:34 22.03.2016)\n© Sputnik / Сергей Венявский / Фотобанкка ўтишКишан солинган қўл\n2012 йилдан бери экстремист “Туркистон Ислом ҳаракати” ташкилоти фаолиятини йўлга қўйган. Суд уни қамоққа олишга ҳукм чиқарди.\nТОШКЕНТ, 22 мар — Sputnik. Санкт-Петербургда ҳибсга олинган, давлатлараро қидирувда бўлган Ўзбекистон фуқароси Ҳасан Сатторов, Ўзбекистонда конституция тизимини ноқонуний тўнтаришга уринишда ва “Туркистон ислом ҳаракати” экстремистик ташкилоти фаолиятини йўлга қўйшда айбланиб, суд қарори билан ҳибсга олинди, Санкт-Петербург прокуратураси матбуот хизмати хабарига асосан.\n“Сатторов, жамоатчиликни Ўзбекистонда конституция тизимини ноқонуний ўзгартиришга даъват қилишда айбланмоқда. Шу билан бир вақтда Россияда фаолияти таъқиқланган, “Туркистон Ислом ҳаракати” экстремистик ташкилоти аъзоси бўлган”, — дейилган прокуратура хабарида.\nМатбуот хизмати хабарига кўра, Сатторов 2012 йилдн бошлаб Санкт-Петербургда “Туркистон Ислом ҳаракати” фаолиятини қайта тиклаган. Ушбу экстремистик ташкилот мажлисларида Сурия ва бошқа мамлакатларда “жиҳод” ва давлат тўнтариши ташкил қилиб “Ислом давлати” ўрнатиш муҳокама қилинган.\nЮқорида келтирилган фактлар натижасида, Петербургнинг Пушкин тумани суди Сатторовни “судгача қамоқда қолдириш” қарорини қабул қилди.\nПолиция Ҳасан Сатторовни якшанба куни Санкт-Петербургда қўлга олди.


Шаҳар ва қишлоқ ҳамкорлиги – Сурхон тонги\nБош саҳифа / Қишлоқ хўжалиги / Шаҳар ва қишлоқ ҳамкорлиги\nАвгуст 9, 2017\tҚишлоқ хўжалиги Изоҳ қолдириш 273 Кўрилди\nЖарқўрғон туманининг “Офтобқўрғон” маҳалласи аҳолиси “давлат бизни боқади”, деган тушунчани унутишганига анча бўлди. Улар тадбиркорлик билан шуғулланиб, фаровон турмуш кечиришмоқда.\nАйниқса, маҳалла аҳли томорқаларидан унумли фойдаланишаётир ва эртачи маҳсулотлар етиштириб, Тошкент шаҳри аҳолисини сифатли сабзавотлар билан таъминлашмоқда. Халқимизнинг “Бор товоғим, кел товоғим” нақлига амал қилган Тошкент шаҳри ҳокими Раҳмонберди Усмонов яқинда маҳалла аҳли билан учрашгани қишлоққа ташриф буюрди.\nСуҳбат жараёнида айниқса, томорқадорларнинг шаҳар аҳлини эртачи сабзавотлар билан таъминлашаётганидан хурсандлигини баён этган ҳоким қуруқ қўл билан келмаган экан. Тошкент шаҳридаги “ILL COLA” хусусий корхонаси ишбилармонлари маҳалла биносига ва бир неча хонадонга қуёш батареялари билан ишлайдиган ускуналарни ўрнатишди. Хусусан, ҳоким ҳомийлиги билан маҳалланинг энг кекса отахони, ногирон Қудрат бобо Шарипов хонадонига қуёш батареяси қўйилгач, уззу-кун электр чироғи ўчмайдиган бўлди.\nСуҳбат давомида пойтахт ҳокими йил охиригача маҳалла ҳудудидаги 56-умумтаълим мактаби биноси ва 50 та хонадонга қуёш батареялари ўрнатилишини таъкидлади.\nОлдинги Юксак эътибор намунаси\nКейинги Халқ депутатлари вилоят Кенгашининг Қ А Р О Р И


LIK-опрост – Meducate.uz – Дорилар ҳақида маълумотлар ўзбек тилида\nHome Йўриқномалар LIK-опрост\nПрепаратнинг савдо номи: LIK-опрост\nТаъсир этувчи модда: Сабални майда чангли липидстерол экстракти\nФаол модда: Сабални майда чангли липидстерол экстракти – 320 мг\nЖелатин капсула қобиғининг таркиби: желатин, глицерин, тозаланган сув, метилпарагидроксибензоат, темир (III) оксиди Е-172, темир (II, III) оксиди Е-172.\nТаърифи: Шарсимон ёки овал шаклли юмшоқ желатин капсулалар. Ташқи кўриниши бўйича қора/қизил рангли бир хил капсулалар. Капсула ичидагиси – сарғиш-жигарранг рангли суюқлик.\nФармакотерапевтик гуруҳи: Простата безининг хавфсиз гиперплазиясини даволаш учун бошқа препаратлар.\nLIK-опрост – Serenoa repens паст бўйли елпиғич баргли сабаль пальмасининг меваларини фитостерол экстрактини сақловчи препаратдир. Экстрактнинг асосий таъсир этувчи моддаси бўлиб, фитостероидлар, ёғ кислоталари ва ёғ спирти ҳисобланади.\nЯллиғланишга қарши, антиэкссудатив ва антиандроген восита. Дигидротестостерон синтезини (I ва II тур 5-альфа редуктазани блокадаси ҳисобига) ва уни цитозол рецепторларига фиксациясини бостиради, бу гормонни ядрога киришига тўсқинлик қилади ва оқсилнинг синтезини пасайишига олиб келади. Дигидротестостеронни, фосфолипаза А2 ни ва арахидон кислотасини ҳосил бўлишини камайтиради, улар сийдик чиқариш йўлларининг қуйи бўлимлари тонуси ва перистальтикасини бошқарувчи Pg синтезини камайтиради. Фитостерол экстракти простата тўқимасининг цитозол андроген рецепторлари билан специфик ёки рақобатли боғланиш йўли орқали ўзаро таъсирлашиб, бу рецепторлар билан дигидротестостеронни боғланишига тўсқинлик қилади. Натижада ҳужайраларда оқсил синтези камаяди ва простатанинг бириктирувчи тўқимаси элементларининг кейинги гиперплазияси жараёнлари тормозланади. Мумкин бўлган қўшимча таъсир механизмларига простатанинг ўсишини пролактанни простата безидаги рецепторлар билан боғланиши орқали ингибиция қилиниши, антиэстероген самара, эпителиал хужайраларни пролиферациясини бостирилиши, ўсишининг базал омилини бостирилиши ҳисобланади.\nПрепаратнинг яллиғланишга қарши ва шишга қарши таъсири простагландинларни, 5-оксигеназа метаболитлари ва арахидон кислотасини простата бези ва одам нейрофилларида фаол кислота радикалларнинг синтезини ингибиция қилиш оқибатида амалга оширилади.\nПерорал қабул қилингандан кейин экстрактнинг фаол моддаларини қон плазмасидаги максимал концентрацияга тахминан 1,5 соатдан кейин эришилади.\nЯрим чиқарилиш даври 1,9 соатни ташкил қилади. Препаратни тўқималарда тақсимланиши бўйича каламушларда ўтказилган тажрибалар простатада унинг концентрацияси жигар ёки сийдик-жинсий тизими тўқималаридагига нисбатан юқори концентрацияга эришганлигини кўрсатади.\nLIK-опрост препаратини таъсири Serenoa repens мевалари экстрактининг компонентларини таъсирини йиғиндиси ҳисобланади, шунинг учун кинетик текширишларни ўтказишни иложи йўқ, ҳамма компонентларни бирга маркерлар ёрдамида ёки биотекширишлар орқали кузатиш мумкин эмас. Худди шу сабабли препаратни метаболитларини ҳам аниқлаш мумкин эмас.\nLIK-опрост простата безининг хавфсиз гиперплазияси бўлган беморларни даволаш учун қўлланади.\nLIK-опрост ичга овқат қабул қилиш билан бир вақтда қўлланади. Кучсиз ифодаланган белгилари ёки ўртача оғирликдаги белгилари бўлган хавфсиз гиперплазияда – 320 мг суткада бир марта (кечқурун). Кучли ифодаланган симптомларда ёки тезроқ таъсирни олиш ҳоҳиши бўлганида – 320 мг дан суткада 2 марта буюрилади. Даволаш давомийлиги камида 30 кун, курсни вақти-вақти билан такрорлаш керак.\nАллергик реакциялар оч қоринга қабул қилинганда, кўнгил айниши мумкин.\nАнтибиотиклар, уроантисептиклар, яллиғланишга қарши дори воситалари билан мутаносиб.\nТурғун терапевтик самарага эришиш препаратни узоқ муддат, хатто касаллик белгилари камайгандан кейин ҳам қабул қилишни талаб қилади. Препаратни қабул қилишни давомийлиги ошиши билан даволашнинг самарадорлиги ҳам ошади.\nДозани ошириб юборилишининг ҳоллари тўғрисида маълумот йўқ.


27 май 2020, Тошкент вақти: 08:18\nН.Самандарова “Озодлик” мухбири билан суҳбатда телерадиокомпания раисининг бу қарори ўзи учун кутилмаган воқеа бўлганини билдирди. Унинг айтишича, Ғ.Султонов 1 ноябрь куни журналистни ўз қабулига чақирган ва 4 ноябрдан эътиборан ишдан бўшатилишини маълум қилган. Бунинг сабаби сифатида Н.Самандарова Интернетда эълон қилинган мақоласида ўз раҳбарининг ва ўзи ишлаётган ташкилотнинг обрўсини тўкканини рўкач қилган. Ғ.Султонов журналистдан уч кун ўйлаб кўришга муҳлат берган ва бундан кейин бундай танқидий мақолалар эълон қилмаслик тўғрисида тилхат ёзиб беришни талаб қилган. Н.Самандарова ўз фикрида қолгани сабабли уни ишдан бўшатган.\nН.Самандарова телерадиокомпания раисида эътироз уйғотган мақола ҳақида тўхталди.\n“Ғ.Султонов ходимларнинг меҳнат шартномасини йилига бир неча марталаб ўзгартириб туради. Йил бошида тузилган шартномани ҳам ўзгартириб, унга телерадиокомпания ходимларининг Интернет сайтлари, чет эл оммавий ахборот воситалари билан ҳамкорлик қилишини тақиқловчи банд киритди. Аслида бу қонунчиликка зид. Шартнома учинчи марта ўзгартирилганда бу банд йўқлигини кўрдим”, деди журналист.\nН.Самандарованинг таъкидлашича, у меҳнат шартномасига қонунга зид банд киритгани учун танқид қилгани Ғ.Султоновнинг иззат-нафсига теккан ва ходимасини ишдан бўшатиш ҳаракатида бўлган.\nЖурналист ўз раҳбарининг хатти-ҳаракатлари юзасидан судга мурожаат қилишни лозим топганини билдирди.\n“Озодлик” радиосининг Бухородаги ҳамкори Басира воқеа тафсилотларини ўрганиш учун телерадиокомпанияда бўлди.\nБасиранинг маълум қилишича, Ғ.Султонов унга мазкур иш юзасидан маълумот беришни рад этган. Кейин эса унга дағдаға қилган ва иш қуролларини тортиб олиб, бинодан чиқариб юборган.


Бир кун шогирдларимга: “Агар олдингизга чет эллик бир киши келиб, бир соат вақти борлиги, шу вақт ичида Исломнинг нима эканини тушунишни хоҳлашини айтса, унга Исломни бир соатда қандай тушунтирасизлар?”, десам, улар: “Бу иложсиз нарса. У тавҳиду тажвидни, тафсиру ҳадисни, фиқҳ ва усулни ўрганиши керак. У яна кўп муаммо ва масалаларга дуч келади. Булардан беш йилсиз чиқолмайди”, дея жавоб беришди. Мен айтдим: “Субҳаналлоҳ. Расулуллоҳ (с.а.в.)нинг олдиларига аъробий келиб, ҳузурларида бир кун, ярим кун туриб, Исломни таниб, қавмига олиб кетмаганми? Уларга муршид, муаллим, ҳамда Исломга чақирувчи ва етказувчи бўлмаганми? Бунданам аниқроғи, “Жаброилнинг саволи” ҳадисида Расулуллоҳ (с.а.в.) диннинг ҳаммасини учта жумла билан шарҳлаб бермадиларми? Ўшанда ул зот Иймон, Ислом ва Эҳсон ҳақида сўзлагандилар. Нимага энди биз бугун уни бир соатда шарҳлаб бера олмаймиз.\nИслом нима? Унга кириш қандай бўлади?\nТоифалардан ҳар қандай саҳиҳ ва ботил тоифанинг, жамиятлардан ҳар қандай фойдали ва зарарли жамиятнинг ва фирқалардан ҳар қандай яхши ва ёмон фирқанинг, буларнинг ҳаммасининг ғоясини белгилаб ва йўлини чизиб берадиган усуллари ва фикрий асослари, ақидавий масалалари бўлади. Булар аъзо ва издошларга дастур вазифасини бажаради.\nКим улардан бирига аъзо бўлишни хоҳласа, биринчи қиладиган иши ана усул ва асосларга қараш бўлади. Агар уларга қаноат ҳосил қилса ва яроқлилигига эътиқод этса, уларни онгли фикр ва ички қониқиш билан қабул этади. Унда бу тўғрида шубҳа қолмаса, жамиятга қабул қилинишини сўрайди. Шунда у жамият аъзосига, қатнашчисига айланади ва жамият жорий қилган ишларни бажариш лозим бўлади. Унинг низомида белгиланган тўловларни тўлайди. Шундан кейин у юриш-туриши билан жамият асосларига содиқлигини кўрсатиши, бу асосларни доимо ёдда тутиши, уларга зид бўлган ишларни қилмаслиги лозим бўлади. Балки хулқи, юриш-туриши билан уни чиройли тамсил этиши ва амалда унга чақирувчилик вазифасини ўташи керак бўлади.\nЖамиятга аъзолик унинг низомини билиш, асосларига эътиқод қилиш, буйруқларига итоат этиш ва уларга мувофиқ ҳаёт кечириш билан бўлади. Бу умумий ҳолат бўлиб, Исломга ҳам буни татбиқ қилиш мумкин. Ким Ислом динига киришни хоҳласа, унга аввало унинг ақлий асосларини қабул қилиш, эътиқод бўлар даражада уларни жазман тасдиқлаш лозим бўлади.\nБу асослар қуйидагича хулосаланади; бу моддий олам ҳамма нарса дегани эмас. Бу дунё ҳаёти ҳаётнинг ҳаммаси эмас. Инсон туғилмасдан олдин ҳам бор эди. Ўлгандан кейин ҳам йўқ бўлмайди. У ўзини пайдо қилмаган. Балки у ўзини танимасдан олдин мавжуд бўлган. Уни ўзининг атрофидаги мавжудотлар пайдо қилмаган. Чунки у ақлли, улар ақлсиздирлар. Балки йўқликдан уни бор қилган, барча оламларни бор қилган бир Илоҳдир. Тирилтирувчи ва Ўлдирувчи якка Унинг ўзидир. Ҳамма нарсани халқ қилган Удир. Агар хоҳласа уларни тугатади ва йўқ қилади. Бу илоҳ оламлардаги бирор нарсага ўхшамас. Аввали йўқ Қадимдир. Охири йўқ Боқийдир. Қудратининг чеки йўқ Қодирдир. Илмидан ҳеч нарса махфий бўлмаган Олимдир. Башарий адолат миқёслари билан ўлчанмас мутлақ адолат эгаси бўлган Одилдир. Биз “Табиат қонунлари” деб номлайдиган коинот номусларини пайдо қилган Удир. Ундаги ҳар бир нарсани ўлчовли қилган ҳам Удир. У азалдан жузъийёт ва унинг турларини, жонсизу жонзотда пайдо бўладиган ҳаракат ва сукунатни, собитлик ва ўзгаришни, қилиш ва қилмасликни белгилаб бергандир. У инсонга тасарруфига бўйсунган ишларнинг кўпига ҳукм қиладиган ақлни бергандир. Хоҳлаганини танлайдиган ақлни ва танлаганини амалга оширадиган иродани ато қилгандир. Унга бу муваққат ҳаётидан кейин охиратдаги доимий ҳаётни бахш этгандир. У яхшилик қилганни жаннатда мукофотлайди ва гуноҳ қилганни дўзахда азоблайди.\nБу бир Илоҳ ягонадир. У билан ибодат қилинадиган шериги йўқдир. Унга яқин этадиган, Унинг ҳузурида изнисиз шафеъ бўладиган воситачи йўқдир. Ибодат ҳамма кўринишлари билан Унинг ўзига холис бўладир.\nУнинг бизга кўринган, ҳисларимиз идрок қиладиган махлуқлари бор. Яна биздан ғойиб бўлган махлуқлари ҳам мавжуд. Уларнинг баъзиси жонсиз, баъзилари тирик мукаллаф. Тирикларидан фақат холис яхшилик учун бўлганлари бор. Улар фаришталардир. Фақат ёмонлик учун махсус бўлганлари бор. Улар шайтонлардир. Буларнинг аралашмалари ҳам бўлиб, уларнинг ичида ёмонлари ва яхшилари, солиҳлари ва толиҳлари бор. Улар инсон ва жинлардир.\nУ Илоҳ одамлардан баъзи инсонларни танлаган. Уларга илоҳий шариатни одамларга етказсинлар учун малакни нозил этган. Бу инсонлар расуллардир. Бу шариатларни осмондан нозил қилинган китоблар ва саҳифалар ўз ичига олгандир. Улардан кейингиси олдингисини насх қилади ёки тўғирлайди. Бу китобларнинг охиргиси Қуръондир. Ундан олдинги китоблар ўзгартирилган ёки йўқотилиб, унутилган. У эса ўзгариш ва унутилишдан саломатдир. У расул ва пайғамбарларнинг охиргиси арабий ва қураший Муҳаммад ибн Абдуллоҳдир. У билан рисолатлар, дини билан эса динлар хотималангандир. Ундан сўнг набий бўлмас!\nҚуръон – Ислом дастуридир. Ким уни Аллоҳнинг ҳузуридан эканлигини тасдиқласа ва унга тўла ва батафсил иймон келтирса мўмин деб номланади. Бу маънодаги иймонни Аллоҳдан бошқа ҳеч ким билолмайди. Чунки башар инсонларнинг қалбини ёриб кўролмайди ва ундаги нарсаларни билолмайди. Шунинг учун унга мусулмонлар ўзларининг бирлари санашлари учун, бу иймонини икки шаҳодатни тили билан айтиб эълон қилмоғи лозим бўлади. Бу икки шаҳодат қуйидагилардир:\n“Гувоҳлик бераманки, Аллоҳдан ўзга илоҳ йўқ. Ва яна гувоҳлик бераманки, Муҳаммад Аллоҳнинг расулидир”.\nБу шаҳодатларни айтса у мусулмонга айланади. Яъни, мусулмонлар фойдаланадиган барча ҳуқуқлардан баҳра олувчи, мусулмон мамлакатнинг бир фуқароси бўлади. Бу билан у Ислом таклиф этган амалларнинг барчасини бажаришни қабул этади.\nБу амаллар (ибодатлар) оз ва енгилдир. Уларда ортиқча машаққат ва қийинчилик йўқдир.\nШайх Али Тантовийнинг “Ислом динига умумий таъриф” китобидан Мубашшир Аҳмад таржимаси.


Бароат кечасининг фазилатлари | Azon.uz - Ахборот-таҳлилий портал\n5801 21:00 06.04.2020\nЭслатма! Шаъбон ойининг 14-дан 15-га ўтар кечаси энг фазилатли тунлардан бири Бароат кечасидир.\nБароат сўзни қандай маънони англатади? “Бароат” сўзи араб тилида “озод бўлиш”, “нажот топиш” деган маъноларни англатади. Бу кечанинг бароат, яъни нажот топиш, озод бўлиш кечаси дея номланишига сабаб, унда Аллоҳ таолонинг раҳмати сабабли беҳисоб инсонлар дўзахдан нажот топадилар. У Шаъбон ойининг ўн бешинчи кечасига тўғри келади.\nБароат кечаси қандай кеча?\nОнамиз Оиша розияллоҳу анҳо айтадилар: Расулуллоҳ соллаллоҳу алайҳи васаллам мендан: “Эй Оиша бу кеча қандай кеча эканини биласизми?” деб сўрадилар. Мен: “Аллоҳ ва Унинг Расули билувчироқ”, дедим. Расулуллоҳ соллаллоҳу алайҳи васаллам: “Бу шаъбоннинг ўн бешинчи кечасидир. Аллоҳ азза ва жалла бу кеча бандаларига раҳмат назари билан қарайди ва мағфират сўровчиларни мағфират этади, раҳм сўровчиларга раҳм қилади, дилларида мусулмонларга нисбатан гина, адоват сақловчи кишиларни қандай бўлса, шундай ҳолатда қўйиб қўяди”, дедилар (Имом Байҳақий ривояти).\nБу кечада нималар содир бўлади?\nОиша розияллоҳу анҳодан ривоят қилинади: Набий соллаллоҳу алайҳи васаллам: “Бу кечада (шаъбоннинг ўн бешинчи кечасида) нималар бўлишини биласизми?” дедилар.\nОиша розияллоҳу анҳо: “Ё Аллоҳнинг Расули, бу кечада нималар бўлади?” дедилар.\nУ зот алайҳиссалом: “У кечада Одам болаларининг бу йилда туғиладиганлари ва бу йилда вафот этадиганлари ёзилади ва у кечада уларнинг амаллари кўтарилиб, ризқлари нозил бўлади”, дедилар (Имом Байҳақий ривояти).\nБу кеча гуноҳлар мағфират қилинади\nҲазрат Абу Бакр Сиддиқ розияллоҳу анҳудан ривоят қилинади. Расулуллоҳ соллаллоҳу алайҳи васаллам айтдилар: “Аллоҳ таоло Шаъбоннинг ўн бешинчи кечаси дунё осмонига (Ўзининг шаънига мувофиқ) тушади ва Аллоҳга ширк келтирган ва қалбида гина, кудурат бор кишидан бошқа барчани мағфират қилади” (Имом Байҳақий ривояти).\nАбу Мусо Ашъарий розияллоҳу анҳудан ривоят қилинади: Расулуллоҳ соллаллоҳу алайҳи васаллам айтдилар: “Аллоҳ таоло Шаъбоннинг ўн бешинчи кечасида раҳмат назари билан қараб, ширк келтирувчи ва қалбида бирорта мусулмонга нисбатан гина-адоват сақловчи кишилардан бошқа барча махлуқларини мағфират қилади” (Имом Ибн Можа, Имом Байҳақий ривояти).\nАбдуллоҳ ибн Амр розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Шаъбоннинг ўн бешинчи кечаси Аллоҳ таоло бандаларига раҳмат назари билан қарайди. Иккита шахсдан бошқа барчани мағфират қилади: бири гиначи, бошқаси ноҳақ одам ўлдирувчи”, дедилар (Имом Аҳмад ривояти).\nБу кеча дуолар қабул бўлади\nУсмон ибн Абул Осс розияллоҳу анҳудан ривоят қилинади. Расулуллоҳ соллаллоҳу алайҳи васаллам айтдилар: "Қачон Шаъбоннинг ўн бешинчи кечаси бўлса, бас, (Аллоҳ таоло тарафидан) бир нидо қилувчи нидо қилади: “Бирорта мағфират сўровчи борми, Мен уни мағфират қиламан! Бирор нарса сўровчи борми, Мен унга бераман”, дейди. Шу вақтда ким сўраса, унга берилади. Зинокор ҳотин ва мушрикдан бошқа".\nБу кеча одамлар дўзахдан озод қилинади\nРасулуллоҳ соллаллоҳу алайҳи васаллам айтдилар: Жаброил алайҳиссалом менинг олдимга келиб: “Бу Шаъбоннинг ўн бешинчи кечасидир. Аллоҳ таоло бу кечада кўп одамларни дўзахдан озод қилади. Уларнинг адади Калб қабиласи қўйларининг жунларидан ҳам зиёда бўлади. Фақат бу кечада Аллоҳ таолога ширк келтирган, гиначи ва қариндошлик алоқаларини узувчи, изорини (манманлик билан) тўпиғидан пастга тушириб юрувчи, ота-онасига оқ бўлувчи ва хамр ичувчи кишиларга раҳмат назари билан қарамайди”, дедилар (Имом Байҳақий ривояти).\nБу кеча қандай амалларни бажариш лозим?\nХуфтон ва бомдод намозини жамоат билан адо этинг;\nТавба ва истиғфор айтишга эътибор қилинг;\nЎзингиз ва барча уммат учун хайрли дуолар қилинг;\nТоқатингиз етганича зикрлар, нафл ибодатлар, Қуръон тиловати қилинг;\nИмкон топсангиз Шаъбоннинг ўн бешинчи куни рўза тутинг.\nАли розияллоҳу анҳудан ривоят қилинади: “Қачон Шаъбоннинг ўн бешинчи кечаси бўлса, унинг кечасини бедор ўтказинглар, кундузининг рўзасини тутинглар. Чунки ўшанда Аллоҳ қуёш ботиш пайтида дунё осмонига тушади ва тонг отгунича: “Қани, истиғфор айтувчи борми, уни мағфират қиламан.\nҚани, ризқ сўровчи борми, унга ризқ бераман. Қани, балога учраган борми, унга офият бераман. Қани фалон, фалон” (дейди) дедилар (Имомм Ибн Можа ривояти).\nБу кечани бедор ўтказганга жаннат вожиб бўлади\nРасулуллоҳ соллаллоҳу алайҳи васаллам: “Ким бешта кечани бедор ўтказса, жаннат унга вожиб бўлади – тарвия, арафа, қурбонлик, фитр ва Шаъбоннинг ўн бешинчи кечаларидир”, дедилар.\nАллоҳ таоло бу ойда холис ниятлар ила қиладиган жамики амалларимизни қабул қилсин. Ўзи дуоларни ижобат этувчи ва гуноҳларни мағфират қилувчи Зотдир.\nБароат кечаси Махсус Илм Мақолалар тун шаъбон Расулуллоҳ соллаллоҳу алайҳи васаллам\nШаъбон ойининг ўн бешинчи кечасида қоим бўлиб, кундузи рўза тутганлар бидъатчи бўладими!?\n3388 19:53 07.04.2020\n"Ойдин кечалар"нинг кундузларидаги рўзалардан бебаҳра қолманг!\n1130 07:00 07.04.2020\nБароат кечаси ҳақидаги ҳадиснинг шарҳи\n2067 06:30 07.04.2020\nШайх Муҳаммад Тақий Усмоний: Бароат кечаси ҳақида\n8323 22:00 19.04.2019


Ўзбекистонда навбатдаги сайлов қандай ўтади? — Sof.uz\nЖАҲОН 179,260,990 163,830,894 3,882,169\nЎЗБЕКИСТОН 106,452 102,163 718\nЎзбекистонда навбатдаги сайлов қандай ўтади?\n28.04 08:59 258 Жамият\nПрезидент Шавкат Мирзиёев ЙХҲТни кутилаётган президентлик сайловларини тўлақонли миссия билан кузатишга даъват этгани ортидан ташкилот делегацияси Ўзбекистонда расмийлар билан учрашмоқда — дея ёзмоқда 'Human.uz'.\nЙХҲТнинг Демократик институтлар ва инсон ҳуқуқлари бюроси сайловларга баҳо берувчи асосий халқаро ташкилотлардан ҳисобланади. Бюро директори Маттео Маккачи бошчилигидаги делегация сафаридан кўзланган асосий мақсадлардан бири шу йил охирида кутилаётган президентлик сайловларини кузатиш бўйича бир қарорга келиш ҳам дейиш мумкин.\nАввалроқ ЙХҲТнинг амалдаги раиси, Швеция Ташқи ишлар вазири Анде Линде билан Тошкентда учрашган Мирзиёев президентлик сайловларини тўлиқ миссия билан кузатишга чақирган ва Ўзбекистонга сайловлар бўйича холис баҳо кераклигини айтган эди.\nЙХҲТнинг сайловларни кузатишда тўлиқ ёки чекланган миссия билан қатнашиш қарори муҳим ҳисобланади. Тўлиқ миссия одатда нисбатан демократик ўтиши кутилган сайловларда кузатувчилик қилади. Нодемократик ўтиши аниқ сайловларга чекланган миссия қатнашади.\nМисол учун ЙХҲТ Каримов даврида ўтказилган сайловларнинг деярли барчасини чекланган миссия билан кузатган ва нодемократик баҳолаб келган. Истисноли ҳолат Каримов ўлими ортидан 2016-йилда муддатидан аввал ўтказилган сайловларда кузатилди. Бу сайловни тўлиқ миссия билан кузатган ЙХҲТ сайловларни рақобатдан узоқ деб топган эди.\nНавбатдаги президентлик сайлови яқинлашар экан, Ўзбекистон халқаро жамоатчиликка сайловларнинг демократик, очиқ, адолатли ўтишини намойиш қилиш қарорида.\nАммо мамлакатдаги қонунчиликдан келиб чиқилса, президентлик сайлови тақдири аллақачон ҳал қилинган кўринади. Чунки мухолифликка даъвогар номзодларда қонунан президентлик сайловида иштирок этиш имконияти қолмади. Ҳатто Адлия вазирлиги шу ой охирига бориб мустақил “Ҳақиқат ва тараққиёт” партиясини рўйхатга олган тақдирда ҳам. Сайлов муддати декабрдан октабрга кўчирилди. Табиийки, бу номзодларни рўйхатга олиш муддатини ҳам икки ойга қисқартирди.\nҲукуматнинг сайлов муддатини суришга қарор қилганини мухолифат иштирокига қўйилган тўсиқ сифатида изоҳлаган эди президентлик сайловида қатнашиш даъвосидаги сиёсатчи Хидирназар Оллоқулов.\nХуллас, президентлик сайлови арфасида сиёсий майдондаги вазият чорак аср қандай бўлса шундай, ўзгармаган. Майдонда ғолибликка даъвогар асосий номзод, унинг атрофида эса мамлакатда расмий мақомга эга бошқа ҳукуматпарвар партиялардан сурилиши мумкин. Муқобиллик вазифасини ўтаб берувчи номзодлар бўлиши кутилади.\nАммо, президентлик сайловларини тўлақонли миссия билан кузатишни талаб қилаётган амалдаги ҳукумат учун вазиятни ўзгартириш, сайловларни ҳақиқатда рақобатли танлов асосида ўтказиш имконияти йўқ эмас. Аввалроқ, мамлакатда расмий мақомга эгалини таъкидлаб келаётган мухолифатдаги “Эрк” партияси президентлик сайловларида қатнашишга даъвогар номзодларини эълон қилган эди.\nЙХҲТнинг Демокартик институтлар ва инсон ҳуқуқлари бўйича бюроси делегацияси 1-майгача Ўзбекистонда бўлиб турли даражада учрашувлар ўтказади. Катта эҳтимол билан, Тошкентдаги шу учрашувлар Ўзбекистонда президентлик сайловини қандай тартибда кузатиш ҳақидаги хулосаларга асос бўлади.\n19.06 21:39 4095\nАндижондаги «арча спектакли» юзасидан ҳокимлик изоҳ берди\n20.06 09:58 2129\n"Илтимос, фоҳишаларни йўқотинг": Тошкент аҳолиси ички ишлар вазирига хат ёзди (ФОТО)\nКеча, 20:14 1727\nМутахассислар нима учун Ўзбекистонда сабзи қимматлашганини тушунтирди\n19.06 08:47 1552\nСамарқандда 19 ёшли қизнинг оёқ-қўлини боғлаб, қурилиши битмаган бинода зўрлашди\nКеча, 17:14 1178\nШавкат Мирзиёевнинг янги ҳафтадаги режалари бўйича маълумот берилди\n12:28 2 Ўзбекистон\n«Ўзбекистон яқин ойларда 2020 йилнинг ёзидаги каби даҳшатни бошдан кечириши мумкин» — шифокор коронавируснинг тарқалиши яна кучаяётгани ҳақида\n12:24 9 Тиббиёт\nНаманганда уч кишининг жами 50 млн сўмлик қорамолларини ўғирлаган ўқувчиларга нисбатан жиноят иши қўзғатилди\n12:08 34 Ўзбекистон\nТуркияда аёллар Эрдўғоннинг қарорига қарши норозилик намойиши ўтказди\nБугун, 08:06 234 Жаҳон\nБугун, 08:04 944 Жаҳон\nТошкент метросида яна носозлик юзага келди\nБугун, 08:02 122 Ўзбекистон


ОДАМЛАР ТИНЧ ШАРОИТДА ЯШАШИ КЕРАК\nИчки ишлар вазирлиги, Мудофаа вазирлиги, Давлат хавфсизлик хизмати, Миллий гвардия, прокуратура – ҳаммаси халққа хизмат қилиши керак.\nДавлатимиз раҳбарининг ташаббуси билан ИИВ, Бош прокуратура, Миллий гвардия ва бошқа ҳамкор ташкилотлар билан жиноятчиликни жиловлашни сифат жиҳатдан янги босқичга кўтариш, ҳуқуқбузарликлар профилактикаси тизимини такомиллаштириш масалаларига эътибор қаратилиб, амалга оширилиши лозим бўлган чора-тадбирлар белгиланди. Бунинг натижасида «Хавфсиз шаҳар – хавфсиз мамлакат» концепцияси асосида юртимизда жамоат тартибини таъминлашга қаратилган ижобий ишлар амалга оширилмоқда.\nПойтахтимизнинг Олмазор туманида худди шундай ёндашувнинг гувоҳи бўлдик. Ҳуқуқни муҳофаза қилиш органлари ва туман ҳокимияти ўзаро ҳамкорликни тобора мустаҳкамлаб, ҳудудда тинчлик-осойишталикни таъминлаш, жиноятчилик ва ҳуқуқбузарликларнинг олдини олиш борасида астойдил ҳаракат қилишмоқда.\n– Айни пайтда ички ишлар органлари ходимлари томонидан кенг миқёсли тадбирлар амалга оширилмоқда. Бу борада бошқа ҳуқуқни муҳофаза қилувчи органлар, жумладан, Миллий гвардия билан ҳамкорлик яхши йўлга қўйилган, – дейди туман\nИИОФМБ бошлиғи ўринбосари, подполковник Акмал Баҳромов. – Аҳоли уларнинг елкама-елка туриб хизмат қилаётганига гувоҳ бўлишяпти. Албатта, ҳамкорликдаги фаолият сезиларли натижаларни бермоқда. Жиноятчилик камайиб, аҳоли хавфсизлиги таъминланяпти.\nЯқинда Тошкент шаҳридаги Ёшлар марказида «Жиноятчиликнинг олдини олишда маданият ва санъатнинг ўрни» мавзуида ташкил этилган тадбир ҳам бу ҳамкорликнинг узвий давоми бўлди. Унга таниқли санъат намояндалари таклиф этилди. Эл ардоғидаги ижодкорлар ёшларга тинчлик ва осойишталикнинг аҳамияти ҳақида сўзлаб беришди.\nХулоса ўрнида айтиш мумкинки, тузилмалараро ҳамкорлик шарофати билан ҳудудларда тинчлик-осойишталик мустаҳкамланмоқда. Фуқароларнинг эртанги кунга ишончи ортиб, тинч ва осойишта шароитда яшаш, меҳнат қилиш имконига эга бўлишмоқда. Ҳаётда энг асосийси ҳам шу эмасми?


16:16 / 14.02.2018 | bobirxon | 4702\nАссалому алайкум! Хурматли устозимиз, шайх Ҳазратлари раҳимаҳуллоҳнинг динимизга хизмат қилиб келаётган фарзандлари қайси билим юртларида тахсил олганлар? Ҳозирда бу кўпчилик учун хам қизиқ бўлса керак.\nВа алайкум ассалом! Устозимиз Шайх Муҳаммад Содиқ Муҳаммад Юсуф раҳимаҳуллоҳнинг икки тўнғич фарзандлари бир жойда таълим олганлар. Исмоил Муҳаммад Юсуф 1976-йил 10-апрелда Тошкент шаҳрида таваллуд топган. У Шайх Муҳаммад Содиқ Муҳаммад Юсуф раҳимаҳуллоҳнинг тўнғич фарзандлари, ёлғиз ўғилларидир. У илк диний таълимни оила оғушида ола бошлади. 1984–1993 йиллари Тошкент шаҳридаги 22-ўрта мактабда ўқиди. 1994-йил Ливиядаги «Исломий даъват куллияси»га ўқишга кирди. Дастлаб бир йил тайёрлов курсида таълим олди. Кейин тўрт йил бакалавр босқичида, сўнг икки йил магестратурада ўқиб, 2001 йили куллияни тамомлади. 2001–2003 йилларда Тошкентдаги Қувайт элчихонасида фоалият олиб борди. 2003-2004-йил Кўкалдош мадрасасида ақийда фанидан дарс берди. Шундан сўнг у ўзини қиблагоҳи муҳтарам Шайх ҳазратларининг хизматларига бағишлади. Барча билим ва имкониятларини Шайх ҳазратларининг илмий фаолиятларини юргизишга, рўёбга чиқаришга сафарбар этди. Шайх ҳазратларига тегишли барча фаолиятлар – китоб нашри, сайт хизмати, таълим марказлари ва бошқа ишларда асосий юк у кишининг зиммасига тушган. Исмоил Муҳаммад Юсуф 2004–2007 йилларда фаолият олиб борган «Маърифат медиа»ни очиб, юргизган ва ушбу медиага ўзи директор бўлган. Шу йиллари, аниқроғи 2004-йили islom.uz саҳифасини очиб, ўзбек тилидаги илк исломий сайтга асос солган. Ушбу порталнинг фаолият юритишида Исмоил Муҳаммад Юсуфнинг хизмати беқиёс. 2007-йили «Маърифат медиа» фаолияти тугатилгач, «Семурғ медиа»ни очган. Бу медиа бугунги кунгача жадаллик билан фаолият юргизиб, хусусан, Шайх ҳазратларининг овозли ва суратли асарларини халқимиз қўлига етиб боришида беминнат хизмат кўрсатиб келмоқда. Исмоил Муҳаммад Юсуфнинг саъйи ҳаракати билан 2008-йили «Гранд таълим» номли тил ўргатишга ихтисослашган хусусий таълим маркази очилди. Бу билимгоҳда бугун кўплаб илм шайдолари таълим олмоқда. Исмоил Муҳаммад Юсуфнинг ташаббуси билан амалга ошган энг улуғ ишлардан бири бу – «Ҳилол нашр» матбаа нашрётига асос солиниши бўлди. 2011-йилда фаолият бошлаган бу нашрёт ҳозирда республикадаги энг кўзга кўрингнан ва илғор нашрётларнинг олди қаторидан жой олиб улгурди. Устоз Шайх ҳазратларининг китобларини ва яна бошқа бир қатор илми маърифий асарларни ўқувчилар қўлига етказишда изчиллик билан иш олиб бормоқда. Исмоил Муҳаммад Юсуфнинг мазкур фаолиятлардан ташқари илмий салоҳияти ҳам юқори. У киши расмий илм даргоҳларидан ташқари ўз оталари Шайх ҳазратларидан ҳам кўп таълим олган. Хусусан, «Тафсири Насафий» ва «Саҳиҳи Бухорий»дан ижоза олган. «Олтин Силсила»нинг таржимонларидан бири. Шайх Ҳазратларининг барча китобларининг ношири. Исмоил Муҳаммад Содиқ оилали. Ҳозирда уч ўғил ва бир қизи бор. Аллоҳ у кишини улуғ Устознинг вориси сифатида отасининг ишларини давом эттириб боришини насиб этсин ва Ўзи мададкор бўлсин! Валлоҳу аълам!


SmartThings Find – Galaxy қурилмаларини тез топишнинг янги усули\nSmartThings иловасининг таркибига кирувчи SmartThings Find сервиси BLE ва UWB технологиялари ёрдамида уланган Galaxy қурилмаларини топишга ёрдам беради.\nSamsung Electronics компанияси янги SmartThings Find сервиси ишга тушгани ҳақида эълон қилди, у Android 8 ёки янгироқ версиялар бошқарувидаги Galaxy қурилмаларини тез ва осон топишга ёрдам беради. Android 8 ёки янгироқ версиядаги Galaxy смартфонлари ва планшетлари, Tizen 5.5 даги Galaxy Watch қурилмалари ҳамда Galaxy Buds+, Galaxy Buds Live ва Galaxy Buds Pro қурилмалари учун имконли. SmartThings Find сервиси Galaxy смартфонлари, планшетлари ва тақиб юриладиган девайсларини топиш учун энергия истеъмоли паст (BLE) Bluetooth технологиясидан ва ўта кенг полосали алоқадан (UWB) фойдаланади.\n«Энг янги BLE ва UWB технологияларини қўллаган ҳолда, SmartThings Find сервиси йўқолган қурилмаларни излашни соддалаштиради, - дея қайд этади Samsung Electronics мобил коммуникациялар бўлинмасининг вице-президенти ва SmartThings гуруҳининг раҳбари Чжэ Ён Чонг (Jaeyeon Jung) . – Тўлдирилган реаллик ҳамда карталар ва товушли сигналлар туфайли SmartThings Find – бу оддий ва кўргазмали ечим бўлиб, у севимли девайсларни топишга ёрдам беради. Бу фақат UWB технологияси тақдим этишга қодир бўлган янги мобил тажрибага мисоллардан бири, холос».\n«Офлайн» «алоқадамас» дегани эмас\nSmartThings Find қурилма интернетга уланмаган бўлса ҳам уни осон топиш имконини беради, чунки SmartThings фойдаланувчилари бир-бирига излашга ёрдам бериш имконига эга. Хизматга уланиш орқали сиз нафақат қурилмаларингизни топишингиз, балки бошқа фойдаланувчиларга қидиришда ҳам ёрдам беришингиз мумкин. Гаждет 30 дақиқа давомида автоном режимда бўлганидан кейин у бошқа девайс қабул қилиши мумкин болган BLE сигналини беради. Агар девайс йўқотилгани ҳақида SmartThings Find ёрдамида маълум қилинса, шу яқин-атрофдаги исталган Galaxy смартфони ёки планшети излашга ёрдам бериши мумкин, Samsung серверига ўзи жойлашган ери ҳақида хабар қилиб. У ердан сигнал йўқолган девайс эгасига боради. SmartThings Find сервисининг барча фойдаланувчилик маълумотлари шифрланган ва ишончли тарзда ҳимояланган, шу боис қурилма жойлашган ер бегоналарга ошкор бўлмайди.\nТелефон созламаларида офлайн топишни созлаш\nGalaxy қурилмаларини излаш учун батафсил йўриқномалар\nЙўқолган гаджетни харитадаги батафсил йўриқномалар ва қурилмага “қўнғироқ қилиш” имконияти туфайли топиш қийин эмас. Бунинг учун SmartThings Find сервисини очиш ва топилиши керак бўлган девайсни танлашнинг ўзи етарли, шундан сўнг у жойлашган аниқ манзил харитада кўрсатилади. Фойдаланувчи керакли нуқтага яқинлашган ҳолда товушли сигнални ёки тўлдирилган реаликка асосланган “Яқин-атрофдан излаш” функциясини ёқиши мумкин: экранда рангли графика пайдо бўлади, у предметга яқинлашишга қараб ёрқинроқ тусга киради.\nSmartThings дастурида офлайн топишни созлаш\nSmartThings Find сервисидан фойдаланиш имконияти SmartThings янгиланганидан кейин очилади. Сервисдан фойдаланишни бошлаш учун илованинг бош экранида пастки қисмида жойлашган баннерни босишнинг ўзи етарли. Бундан ташқари, Samsung компанияси сервис фаолиятини Galaxy SmartTag брелок-меткалари учун ҳам имконли қилган, улар нафақат Galaxy қурилмаларини, балки бошқа буюмларни ҳам топиш имконини беради.\nSmartThings иловаси ва янги сервис ҳақида кўпроқ маълумотни ушбу ҳавола орқали топиш мумкин: www.samsung.com\nИловани iOS ва Android учун юклаб олиш мумкин: iOS учун | Android учун\nИнтизорлик билан кутилган Galaxy S21 серияси ниҳоят сотувда\nSamsung компанияси Ўзбекистонда янги Galaxy S21 сериясига олдиндан буюртма бериш имкони ҳақида эълон қилди!\nSamsung раҳбари коррупция иши бўйича 2,5 йилга қамалди


Хорижга чиқиб алимент тўламай юрганлар Ўзбекистонга қайтиши билан ушланади\nВояга етмаган фарзандлари таъминоти учун алимент тўлашдан қочиб юрган ўзбекистонликлар сони ошиб бораëтганини тасдиқлаган Суд департаменти вакиллари бундайлар кўпининг Ўзбекистондан ташқарида экани жиддий муаммо бўлиб қолаëтганини билдирди. Мамлакатда яратилаëтган “электрон ҳукумат” доирасида бундайлар рўйхати яқин келажакда марказлашган маълумотлар тизимига киритилади ва улар Ўзбекистон чегарасини кесиб ўтиш маҳали қўлга олинади.\nЎзбекистон Бош прокуратурасининг 2015 йил якунларига доир баëнотида¸ мазкур идорада тинимсиз ишлаëтган ишонч телефонларига бўлаëтган 94 фоиз шикоятнинг турли тўловларни ундириш билан боғлиқ экани айтилди. Баëнотда¸ прокуратура аралашуви билан¸ хусусан¸ 486 миллион сўмлик алимент тўловлари ундирилгани айтилса-да¸ республика бўйича ундирилмаган алиментлар миқдори ҳақида расмий маълумот йўқ.\nОзодликка ҳам расмий¸ ҳам норасмий манбаларнинг билдиришича¸ вояга етмаган фарзандларининг иқтисодий-молиявий таъминоти учун суд томонидан белгиланган алиментни тўламаëтганлар сони ошиб бормоқда. Тахминларга кўра¸ тўланмаган тўловлар миқдори¸ прокуратура баëнотида келтирилган тўланган миқдордан анча кўп.\nАлимент тўламай юрганлар Ўзбекистонга кириши билан ушланади\nМутахассисларга кўра¸ алимент тўловлари ундиришни оғирлаштираëтган асосий жиҳат эса¸ аксар оталарнинг мамлакатдан ташқарида ишлаб-яшаëтгани билан боғлиқ:\n- Олти ой ичида тўламаса¸ бир марта огоҳлантирилади¸ иккинчи марта огоҳлантирилади. Шунда ҳам тўламаса¸ суд ижрочилари унинг уйига бориб¸ сўнгги марта огоҳлантиради. Кейин¸ қонунчиликка кўра¸ жиноий иш очилиши керак. Лекин кейинги йилларда алимент тўламагани учун жиноий жавобгарликка тортилганларни билмайман. Чунки¸ кўпчилик алимент тўламайдиганлар Ўзбекистонда эмас – Россияга¸ Туркияга ва яна аллақайси давларларга чиқиб кетган. Шунинг учун алимент ундириш ниҳоятда қийинлашган ҳозир¸ дейди адвокат Гулнора Оқилова.\nОзодлик билан микрофонсиз суҳбатда суднинг алимент тўлови ҳақидаги ажримини ижро этишга масъул Суд департаменти расмийларидан бири¸ бу муаммонинг жиддийлиги ва ҳуқуқ тизимлари ҳамкорликда унга ечим топишга уринаëтганини билдирди:\n- Алимент тўламаëтганларнинг кўпи қидирувда. Суд департаменти ходимлари уларни қидирувга беради ва қонунчиликка мувофиқ¸ бундай шахсларга нисбатан ҳаракатлар вақтинча тўхтатилади. Агар мамлакат ичкарисида бўлса¸ унинг Ўзбекистон Республикасидан чиқиш ҳуқуқи чеклаб қўйилади. Ташқарида бўлса¸ у Ўзбекистон ҳудудига кириши билан¸ Ички ишлар ходимлари томонидан ушлаб¸ олиб келинади ва алимент тўловлари ундирилади. Агар шунда ҳам тўламаса¸ Жиноят Кодексининг тегишли моддаси билан¸ жавобгарликка тортиш масаласи кўрилади. Очиғи¸ бунақа ҳолатлар жуда ҳам кўп. Бизда бевосита жиноий иш қўзғаш ваколатига эга Суриштирув сектори бор. Ана шу сектор томонидан айнан алимент тўламаëтганларга нисбатан энг кўп жиноий иш қўзғатилмоқда. Уч ой ичида тўламаганларга Ўзбекистон Жиноят Кодексининг 122-моддаси¸ яъни фарзанди таъминотини вақтида таминламаганлик бўйича жиноий иш қўзғатилиб¸ тегишли органларга ўтказиб берилади. Бундайларга бир йилгача қамоқ жазоси белгиланган. Бу масалада сайëр суд мажлислари ҳам ўтказилаяпти. Алимент тўламаганлар билан йиғилиш ўтказиб¸ қарздорларни шу жойнинг ўзидаëқ қамоққа олиш ҳолатлари ҳам кўп. Суд-ижроия департаменти бу масалада ички ишлар ва прокуратура ходимлари билан бевосита ҳамкорликда ишлаяпти¸ деди Озодлик билан микрофонсиз суҳбатда алимент тўловларини ундиришга масъул департамент ходимларидан бири.\nАдвокат Гулнора Оқилова¸ фарзандлари моддий таъминоти учун масъул оталарнинг¸ оиласи билан ажрашган-ажрашмагани¸ бирга яшаш-яшамаслигидан қатъий назар¸ алимент тўламай қўйиши, хусусан¸ хорижга кетгач¸ бу мажбуриятни мутлақ инкор қилишининг жазосиз қолаëтгани муаммо кўламини кенгайтираëтганини айтади ва бунинг учун суд департаменти ходимларини айблайди:\n- Суд алимент ҳақида ажрим чиқаргани билан¸ унинг ижросини таъминлаш суд департаментига боғлиқ. Бу департаментнинг ишламаслиги ҳақида Адлия вазирлигига бизнинг ўзимиз қанча-қанча мурожаат қилганмиз. Фойдаси йўқ. Алимент тўламаëтганлар хорижда бўлса¸ бу уларни суд қарорини ижро қилишга мажбурлашнинг ҳуқуқий механизми йўқ дегани эмас. Ўзбекистондаги суд ижрочилари¸ алимент тўлашдан қочиб юрган Россияда бўлса¸ Россия Миграция хизматига¸ Корея ëки Туркияда бўлса¸ айни шу давлат миграциясига расмий сўров билан мурожаат қилса бўлди. Улар дарров топиб¸ алимент ундиришни йўлга қўйдиради. Лекин бизникилар бу ишни қилишни¸ ортиқча қоғоз ëзишни хоҳлашмайди¸ дейди адвокат Гулнора Оқилова.\n16 март куни Ўзбекистон ярим расмий нашрларида пайдо бўлган маълумотга кўра¸ мамлакатда йўлга қўйилаëтган “электрон ҳукумат” доирасида¸ Ўзбекистондаги жисмоний ва юридик шахсларга тегишли марказлашган маълумот тизими яратилмоқда.\nФуқаролар шахси¸ улар автотранспорти ва кўчмас мулкига оид маълумотларнинг ягона компютерлашган тизими бошқа тўловлардан қарздорлар баробарида айнан фарзандлари таъминоти учун алимент тўламай юрганларни тезда аниқлаб¸ уларни чегарани кесиб ўтиш пайтида ушлашга имкон беради¸ дейилади бу ҳақдаги хабарларда.


Ўзбекистонда халқаро Интернет тармоғига уланиш тезлиги 80 Гбит/с га етди\n16:33 / 30.11.2015\n2015 йилда Ўзбекистонда халқаро Интернет тармоғига уланишда ўтказувчанлик қобилияти 2014 йилга қараганда икки баробарга ортиб, 80 Гбит/с га етди. Ташкил этилган каналлар тезлиги 21,73 эса Гбит/с га қадар кўтарилди.\nБу ҳақда 30 ноябрь куни Ўзбекистон алоқа тарихи музейида бўлиб ўтган Ўзбекистон телекоммуникация тармоқларида кенг полосали технологияларнинг жорий қилинишига бағишланган матбуот анжуманида маълум қилинди.\nТадбирда таъкидланганидек, Ўзбекистонда халқаро Интернет тармоғига уланишда ўтказувчанлик қобилияти 2010 йилда 2,5 Гбит/с ни ташкил этган бўлса, 2013 йилда 10 Гбит/с, 2014 йилда эса 40 Гбит/с га етди. Ташкил этилган каналлар тезлиги эса 2010 йилдаги 1,27 Гбит/с дан 2014 йилда 11,19 Гбит/с га қадар ошди.\nХалқаро Интернет канали тезлиги эса 2015 йилда ўтган йилга нисбатан 135,2 фоизга ортиб, 22250 Мбит/с га етган. Шу билан бирга, Халқаро Интернет канали нархи 26,6 фоизга арзонлади ва 2014 йилдаги 265,79 (Мбит/с)/ доллардан 195,05 (Мбит/с)/ долларга тушди.\nПорошенко Донбассни қайта интеграция қилиш ҳақидаги қонунни имзолади\nЎзбек олимлари делегацияси Исроилда: илмий-тадқиқотлар соҳасида янги ҳамкорлик ўрнатилди\n2017 йилда сайёҳлар сони 1,3 миллиарддан кўпроқни ташкил қилди\nБаҳор ойларидан бирида Ўзбекистон Президентининг Озарбойжонга ташрифи кутилмоқда\nSamsung 30 терабайтлик қаттиқ дискни тақдим қилди\n71 ёшли беморга 3D-босмадан чиқарилган титан- қовурғалар ўрнатилди


Клопп: «Мадридга қасос олиш учун келганимиз йўқ»\n«Ливерпуль» бош мураббийи Юрген Клопп ЕЧЛ 1/4 финали доирасида «Реал»га қарши ўйин олдидан ўз фикрларини билдириб ўтди.\n«Мотивациям энг юқори даражада, чунки кейинги босқичга чиқишни истаймиз. Бунинг 2018 йилги финалга («Ливерпуль» – «Реал» 1:3) алоқаси йўқ. Агар ўшанда кимдир финалдан кейин Серхио Рамосни юбилейимга таклиф қилишни сўраганида, «йўқ» деган бўлардим. Аммо ҳозир… Анча вақт ўтди.\nБу ерга қасос олиш учун келганимиз йўқ. Ўзимизни яхши формада ҳис қиляпмиз ва ҳозирги тезликни сақлаб қолишга умид қиламиз.\nТашқаридан эшитганимда, ҳамма «Реал»ни фаворит деб айтмоқда. Ажойиб! Бизда ғолибликка даъвогар роли билан боғлиқ муаммолар йўқ. Мухлисларимизга ҳали ҳам курашда эканлигимизни кўрсатишни хоҳлаймиз. Чемпионатда юқорида турган жамоаларни таъқиб қилишимиз ва «Реал» билан курашишимиз керак», – дея Клоппнинг сўзларини келтиради журналист Жеймс Пирс.


Томорқа – хазина 28 February 2018 19:02 797\nЗаъфарон – гулсапсардошлар оиласига мансуб кўп йиллик ўсимлик ҳисобланиб, у ҳам доривор гиёҳ, ҳам хуштаъм зиравор ва ҳам гулдир. У асосан тоғолди ҳудудларда ўсади. Шамолдан пана, иссиқ ва қия ерларда яхши ҳосил беради. Заъфарон гулининг устунчаларидан олинган маҳсулот пазандачилик ва фармацевтикада ишлатилади. Гул баргларидан эса чой тайёрлашда фойдаланиш мумкин.\nҚадимда бу ўсимликдан тиббиёт ҳамда таомларга хушмаза таъм беришда фойдаланишган. Заъфароннинг доривор хусусиятлари ҳақида милоддан аввалги 2600 йилда ёзиб қолдирилган Хитойнинг табобатга доир китобларида, Миср папирусларида ёзиб қолдирилган. Қадимги Римда заъфарон ёрдамида кўз касаллиги – катарактани даволашган ва заҳарланишга зид восита сифатида қўллашган. Бобокалонимиз Ибн Сино заъфарондан сил касаллигини даволашда фойдаланганлиги ҳақида маълумот қолдирган. Буюк ҳакимнинг таъкидлашича, заъфарон (дамламасини) ичиш инсонни ёшартиради, рангни тиниқлаштириб, кўзни равшан қилади, юракни қувватлантиради.\nҲозирда заъфарон етиштириш жуда катта меҳнат ва эътибор талаб қилгани боис, унинг баҳоси олтинга тенг ҳисобланади. Ғарб давлатларида териб олинган маҳсулотнинг 1 килограмми сифатига қараб 1000 дан 5000 АҚШ долларгача баҳоланади.\nКони фойда неъмат\nМаҳсулотнинг асосий харидори – Европанинг машҳур ресторанларидир.\nЗаъфарон гули таёқчаларидан олинган табиий маҳсулот таркибида бир қатор минераллар калий, калций, магний, натрий, темир моддаси, қанд, эфир мойи, фосфор, ранг берувчи кроцин, азотли моддалар ва К, А, К, ПП, В1, В2, В6, В9 витаминлари мавжуд бўлиб, репродуктив саломатлик учун жуда самарали ҳисобланади.\nЗаъфарон зиравор сифатида ишлатилганда у таомга мазали таъм берибгина қолмай саломатлик учун ҳам кони фойда қилади.\n- Қон таркибини тозалаб, уни организмда айланишини нормаллаштиради;\n- Организмни токсинлардан тозалайди;\n- Ошқозон ости бези фаолиятини яхшилайди;\n- Саратон касаллигини келиб чиқишини олдини олади;\n- Моддалар алмашинувини яхшилайди;\n- Уйқуни яхшилайди;\n- Хотирани мустаҳкамлайди.\nУмуман олганда заъфарон соғлом турмуш тарзи учун жуда зарурдир.\nЎзбекистонда заъфарон етиштириш\nМустақиллик йилларида мамлакатимизда заъфарон етиштириш борасида илк ташаббус 2017 йил 24-25 феврал кунлари Президентимиз Шавкат Мирзиёевнинг Қашқадарё вилоятига ташрифлари чоғида бўлган эди. Унда юртбошимиз кўплаб истиқболли лойиҳалар қаторида 2017-2019 йилларда ўрмон фонди ерлари ва фермер хўжаликларида доривор ўсимликлар плантацияларини ташкил этиш лойиҳаси билан ҳам танишиб, заъфарон плантацияларини ташкил этиш маҳаллий фармацевтика саноати учун хомашё манбаини яратишда муҳим аҳамият касб этишини қайд этган эди.\nБелгиланган режага мувофиқ, республикамизнинг 23 туманида 50 гектардан зиёд майдонда заъфарон плантацияларини ташкил этиш кўзда тутилган бўлиб, ўтган йил давомида аксарият ҳудудларда бу ишлар амалга оширилди.\nБугунги кунда Эрон, Туркия, Озарбайжон, Россия, Хитой, Ҳиндистон каби ўн бешдан ортиқ мамлакатлар заъфарон етиштириш бўйича етакчи ўринларда туради.\nШунингдек, яқин қўшнимиз Афғонистонда 2001 йилдан бошлаб заъфарон етиштириш йўлга қўйилган бўлиб, ҳукумат томонидан рағбатлантириб келинмоқда. Бугунги кунда афғон заъфарони жаҳон бозорида сезиларли мавқеъга эга. Сўнгги уч йил мобайнида Бреюсселдаги халқаро таъм ва сифат институти томонидан кетма-кет энг яхши деб баҳоланиб келинаяпти. Афғонистон телеграф агентлиги (АфТАГ) берган маълумотларга кўра, ўтган йили заъфарон савдоси мамалакат иқтисодиётига 12 миллион АҚШ доллари миқдорида даромад олиб келган. Бу рақамлар заъфарон даромади олдинги йилгига нисбатан 3 миллион АҚШ долларига кўпайганини кўрсатмоқда.\nEuronews берган маълумотда эса Афғонистоннинг шимолий ғарбий қисмидаги Ҳирот шаҳрида заъфарон етиштириш натижасида Кароҳ туманидаги плантацияда юзлаб аёллар иш топиш имкониятига эга бўлган.\nУшбу плантациянинг 65 ёшли фермери Муҳаммад Иброҳим заъфарон етиштириш ҳаётини бутулай ўзгартириб юборганини қайд этади.\n– Заъфарон етиштириш – қонуний бизнес, у кўкнор етиштиришга қараганда кўпроқ фойда келтиради. Шунинг учун мен кўкнор етиштирувчиларга мурожаат қилмоқчиман – сизнинг ҳосилингиз худога ҳам, бандасига ҳам маъқул эмас.\nАфғонистон заъфарон федерацияси берган маълумотига кўра, мамлакатда заъфарон плантациялари майдони 3 000 гектардан ортади ва ҳар йили 8 тоннага яқин ҳосил кўтарилади.\nХулоса ўрнида шуни айтиш мумкинки, заъфарон етиштириш лойиҳаси, албатта, бизнинг мамлакатимизда ҳам ижобий натижаларини бермай қолмайди. Бу соҳада олиб борилаётган сайъ-ҳаракатлар натижаси ўлароқ, заъфарон етиштириш яқин йилларда алоҳида соҳа сифатида шаклланади ва иқтисодиётимизнинг барқарорлигига ҳамда маҳаллий фармацевтика саноатининиг ривожига ҳисса қўшишда муҳим омил бўлиб хизмат қилади.\n“XXI asr” муҳбири


Байрут фожиаси: Суриштирув бўйича янги маълумотлар берилди | Qalampir.uz\nБайрут фожиаси: Суриштирув бўйича янги маълумотлар берилди\nОлам\t05 Август 2020 20:40 14786\nЛиван ҳукумати Байрутдаги портлаш сабабларининг суриштирувларида халқаро экспертларнинг иштироки муҳим деб ҳисобламаяпти. Бу ҳақда Ички ишлар вазири Муҳаммад Фаҳми маълум қилди, деб хабар бермоқда “Lebanon 24” телеканали.\n“Биз Байрутдаги портлашни суриштиришда халқаро экспертлар иштирокига эҳтиёж сезмаяпмиз. Терговчиларимиз керакли лаёқатга эга”, деган вазир.\nБундан ташқари, вазир пойтахтдаги бандаргоҳда нималар бўлаётгани, хусусан, у ерда хавфли модда сақланаётганидан хабари бўлмаганини маълум қилди.\n“Юз бераётган ишлар бўйича ҳисоботлар менгача етиб келмаган, мен бу иш ҳақида билмагандим. Чунки ҳар қандай ишга ҳам кўз юммайман”, деган вазир.\nШу билан бирга Байрут порти директори ва Божхона хизмати раҳбари Бадри Дахер божхона ва Жамоат хавфсизлиги бош бошқармаси бандаргоҳдаги хавфли моддаларни олиб кетиш бўйича бир неча марта сўров юборгани айтган.\nҲозирда бандаргоҳ маъмурияти тўлиғича уй қамоғига олинган. Улар ҳақиқий айбдор аниқланмагунча уй қамоғида қолади. Расмийлар барча суриштирув ишларини 5 кунда якунлашни ваъда қиляпти.\nИнтерпол Ливан расмийларидан тегишли сўров бўлса, ташкилот тергов ишларига аралашиши мумкинлигини маълум қилган.\nЭслатиб ўтамиз, Байрутда юз берган портлаш оқибатди шаҳарнинг ярми талафот кўрди. 113 нафар одам ҳалок бўлди ва 4 мингдан ортиғи жароҳатланди. Портлаш келтирган зарар 3 млрд доллардан кўпроққа баҳоланяпти. Бандаргоҳда йирик миқдорда аммоний нитрат портлаган. Бу кимёвий модда 2014 йилда Rhosus кемасидан мусодара қилинган.\n24 Январь 21:32 46922\n25 Январь 09:19 36418\n24 Январь 13:55 35801\n24 Январь 14:11 31208\n25 Январь 17:54 22750


“Дўстлик” қирғиз-ўзбек чегараси: Қирғизистонда эпидемиологик вазият енгилланди. Тест қабул қилинувчи лабараториялар олиб ташланди\n26 май 2022, Тошкент вақти: 03:15\nБундан 2 йил аввал “Дўстлик” чегара бекатидан кунига 15 минг одам ўтганбўлса, COVID-19 билан боғлиқ ваият оғирлашгани ортидан чегарадан ўтишга чекловлар киритилганди\nҚирғиистон чегарачиларининг айтишича, шу йил 3 мартидан ковид билан боғлиқ вазиятнинг енгиллагани ортидан чегара бекати ичидаги ПЦР тест топширилувчи жойлар ёпилган. Бу эса чегарадан ўтувчилар сонини кундан кунга кўпайтирмоқда. ПЦР тест натижалари қирғиз чегарачилари томонидан талаб қилинмаяпти.\nЧегара бекатида 2021 йилда бошланган реконструкция ишлари давом этмоқда. Ўшда икки хафтадан бери тинмаётган ёғингарчилик натижасида чегаранинг Қирғизистон томони лойга беланган. Қурилиш давомида ўтувчилар учун қурилган ёпиқ ўтиш жойлари ҳам бузилган, ёғингарчилик эса вазиятни янада қийинлаштирган.\n“Дўстлик-автойўл” назорат ўтказиш пункти раҳбари Нурлан Аттокуровнинг айтишича, авваллари чегарадан кунига 15 минггача одам ўтган бўлса, ҳозир ўрта хисоб билан 7-8 минг одам ўтаяпти. Ҳозир об-ҳаво ўзгариб кун исигани сайин ўтувчилар сони ҳам кўпаймоқда. Бу ерга тирикчиликка чиққанлар, туристлар кўпайди.\nЧегарадан бир суткада ўртача 100 автомашина ўтса, унинг 60 фоизи енгил автомашина қолган 40 фоизи юк ташувчи транспотдир.\nҚирғиистон чегара химати расмийларининг айтишича, чегарадан ўтаётганларнинг аксарини бозорга махсулот олгани келаётган ўзбекистонлик савдогарлар ёки Ўшда кунлик ишга келаётган мехнат мухожирларини тузади.